qundao/data-zh-poetry huggingface dataset:
鱼台歌
作者：陆釴
朝代：明
体裁：古风

鱼台县前秋水高，洪涛拍天风怒号。野外平原变江海，城中万户生蓬蒿。崖崩岸坼疾如雨，安得回潮射强弩。黄河喷沫赤虬骄，白昼闪日苍龙舞。可怜树杪栖人家，忍饥父老相悲嗟。漂零已分葬鱼鳖，征科况复愁鸡蛇。府帖朝来促堤筑，筑声悽断林猿哭。千夫蚁聚空苦辛，一夜鲸翻尽倾覆。我来泊舟鱼台旁，柁楫颠危魂魄伤。然灯叹息坐中夜，触目流离增感伤。丰衣美食千万厦，天寒谁庇苍茫野。重阍日远不得知，歌罢秋风泪盈把。
越行杂咏·其一
作者：陆鋡
朝代：明
体裁：七言绝句

萧山一带接江潮，迤逦湘湖雉堞遥。恰似西泠烟树里，好安十二绕堤桥。
越行杂咏·其二
作者：陆鋡
朝代：明
体裁：七言绝句

岚光冉冉树亭亭，尽日渔人汎绿汀。八月山阴山下路，稻花香软舞蜻蜓。
乌溪砥柱楼晚眺
作者：陆鏊
朝代：明
体裁：七言律诗

卜筑何年水观开，垂杨缀雨入楼台。平分曲溆帆声出，倒挂前洲塔影来。近市鱼虾酣暮艇，隔溪桃李润春苔。乾坤是处供长啸，拾取岚烟唤酒杯。
南湖阻风鸿宝伯命酌东楼
作者：陆鏊
朝代：明
体裁：七言律诗

虚阁平临积水坡，授衣犹觉暮寒多。钟声清自洲前出，雨色昏从几上过。百叠蘼芜萦远楫，千行鸥鹭隐残荷。凄其士女登临少，静对牺尊拭太阿。
湛园杂咏
作者：陆鏊
朝代：明
体裁：五言律诗

童子频呼艇，初疑是辋川。岩危松月堕，坞隐竹风偏。怪石藏幽树，閒亭泻曲泉。桃源几欲误，图画足流连。
羚羊峡山
作者：陆鏊
朝代：明
体裁：古风

婺州闻叱石成羊，高峡偏传羊化石。乾坤奇境杳难穷，万里牂牁注潮汐。排空浩瀚势不收，迸涌端江吭若扼。泓然受束此中流，怒激凭凌时或湱。霪霖约结涨俄渹，钓鱼台畔悬寻尺。往来相望不能前，坐困舟师非一夕。绝壁岧峣矗九霄，乱叠□砑起苍戟。攀崖觅渡巧畴施，南坡峻曲北蹊逼。何年扪斲一线痕，跬步微通尚盘躄。我乘昼舸御长风，负弩戈船旗鼓赫。腾飞瞬息度层澜，前山早见文峰碧。浈阳清远孟季间，峡鼎三分兹巨擘。
曲游春 其一 和查伊璜客珠江元韵
作者：陆钰
朝代：明
体裁：词

问牡丹开未。正乳燕身轻，离莺声细。共听霓裳，看为雨为云，胡天胡帝。与天行乐处。经回首、依稀都记。携来丝竹东山，几度樽前杖底。鼙鼓东南动地。见下濑楼船，旌旗无际。未免关情，对楚岭春风，吴江秋水。暗洒英雄泪。更莫问、年来心事。又是午梦莺残，歌声乍起。
曲游春 其三 和查伊璜客珠江元韵
作者：陆钰
朝代：明
体裁：词

晓日还升未。正虬剑犹传，兽烟初细。鸣鸟闲关，痛精卫炎姬，子规川帝。千载人何处。笑符识、何劳悬记。欣然更拓云蓝，自写新词窗底。窗外光阴遍地。才画角飘残，一声天际。竖子成名，念英雄难问，夕阳流水。独下新亭泪。尽寂寞、閒居无事。谁论江左夷吾，关西伯起。
曲游春 其二 和查伊璜客珠江元韵
作者：陆钰
朝代：明
体裁：词

渌酒曾篘未。羡肉脆丝清，宫浮商细。塞耳休听，任佗雄南越，秦称西帝。青史兴衰处。尽简阅、纷纶难记。不如倚杖临风，一任醉眠花底。芳草斜阳藉地。看远树天边，归舟云际。曲里新声，怨羌笛关山，陇西流水。又湿青衫泪。那更惜、阑珊春事。却看杨柳梢头，一轮月起。
暮归
作者：陆钶
朝代：明
体裁：七言律诗

游遍春山不尽情，石林回首翠烟生。禽喧暮道还归客，树暝繁花不辨名。村径小桥来市远，野塘羸马趁沙平。尘缨未许湖山老，长乐来朝听漏声。
游仙岩寺
作者：陆钶
朝代：明
体裁：七言律诗

危磴风高欲振衣，从来此地到人稀。身随孤鹤青天近，寺压千峰碧霭飞。阶下峭岩斜种竹，厓前深洞倒悬扉。禅堂一夜无生话，回首风尘事事非。
丁酉元日
作者：陆铨
朝代：明
体裁：七言律诗

满城钟鼓杂鸡声，星斗阑珊天欲明。万事初新从此日，百年将半觉多情。雪消春水河流急，树暖朝暄萼蕊生。处处土风欣改岁，各将罗绮炫升平。
下滩
作者：陆铨
朝代：明
体裁：五言排律

远望滩将至，俄惊水渐鸣。船奔如逸马，楫击起游鲸。暗石寒傍闪，前山眩远迎。溅涛常至颊，逐鸟自怡情。去急风加劲，翻阴日半明。傍观俱失色，独坐只闻声。势自难中息，舟谁可并行。眼轻千里近，心渺五潮平。定力惟孤舵，旁扶藉众撑。乐从险处得，惊向顺中生。滩尽重回首，长嗟事倖成。
东湖
作者：陆铨
朝代：明
体裁：七言律诗

湖日初晴烂晓霞，竹舆披露度芳华。短苗斜引溪前水，小荻新穿雨后沙。马踏落花过药圃，莺啼脩竹到僧家。閒来不觉尘心净，坐听鸣桡弄水涯。
乾明寺与苏斋同游
作者：陆铨
朝代：明
体裁：古风

七圣游兹山，忽迷不知路。相传几岁年，兹山尚如故。在圣迷亦奇，古今问遗步。我来得与君，萍逢偶相聚。华尊倾山房，畴昔纾衷素。百意难尽宣，欲言色相顾。对此古奇踪，怅然发遥慕。朗晰岂不贤，皦皦世所恶。大道尚浑沦，退藏戒轻露。乃知匪所迷，冥理此中寓。莞然向古人，千载藉微晤。
偕李月山赵南厓游罗浮山
作者：陆铨
朝代：明
体裁：七言律诗

春日晴峰插海涛，跻攀千里共忘劳。水源将尽桃花落，云气常随鹤影高。白发避秦何处觅，赤松辞汉几人豪。尘怀且尽今宵乐，草坐流连醉浊醪。
偶出
作者：陆铨
朝代：明
体裁：五言律诗

偶出城东道，天寒急莫潮。乱帆争入浦，羸马数惊桥。地卤晴还湿，江空风自饶。秋高林日淡，落木正萧萧。
偶感
作者：陆铨
朝代：明
体裁：古风

无事久宴坐，悠然生遐思。白日不可留，营营将何之。开卷理达言，默对相嗟咨。往日已莫及，来涂尚可资。有谁苦相疐，何为自次且。饮酒不能乐，入山无舒期。人生弃所适，以戚为怡怡。
再和宣明馆阳明先生韵
作者：陆铨
朝代：明
体裁：七言律诗

五色晴江雨后痕，乱峰云气月华浑。边陲万里还通驿，盛世深山亦有村。兴至欲穿双屐去，愁来只对一灯昏。夜郎诗思知多少，恐有当年迁客魂。
到万安
作者：陆铨
朝代：明
体裁：古风

尽日斗风行，计程百馀里。水下舟自速，浪峻不能弭。戒险屡停桡，循岸聊倚徙。日斜气欲曛，来船势未已。归心易动摇，野泊虑不韪。奋桡复同行，汀曲何迤逦。须臾天际昏，远灯照村涘。遥望不得前，寒夜风益驶。咫尺窅莫辨，暗石利如齿。滩浮两覆舟，樯折帆已毁。心恻不能援，冒险鉴前趾。那见万安城，彷佛闻人语。喧呼两相应，掷缆遥得舣。泊岸一长吁，履危不知止。
北固待午坡不至
作者：陆铨
朝代：明
体裁：七言律诗

柳色春深映驿楼，好风江畔促行舟。沙头水急潮初落，山腹烟多雨未收。高阁断鸿欹枕倦，远村孤笛捲帘愁。相期一醉金山寺，斜日中流乱白鸥。
十一日出湾时张少傅同行
作者：陆铨
朝代：明
体裁：五言律诗

岂不恋明主，那能党贵臣。一官濒海国，万里寄閒身。旅思随飞鸟，渔歌起白蘋。传闻张少傅，同日问江津。
同御史李中溪游仙岩寺寺在鬼谷岩绝顶
作者：陆铨
朝代：明
体裁：七言律诗

遥向清溪问碧空，县崖高阁白云中。共愁仙壑何能到，偶逐僧藜有路通。渐觉须眉沾雾气，忽惊人语落天风。尘襟此日消几尽，况有高谈达者同。
吕梁会张玉湖次韵
作者：陆铨
朝代：明
体裁：五言律诗

数年不相见，相见忽如新。今古多长啸，江湖几故人。清诗能自适，浊酒且相亲。莫惜尊前醉，斜阳映别津。
嘉靖丙申闰十二月同苏斋游南召子陵洞苏斋畏险不敢上余乘兴独往入洞眺视踰时而还
作者：陆铨
朝代：明
体裁：古风

南召山有子陵洞，巉岩县结山之颠。怪岩倒石如熊虎，左跑右踞森相攒。中有一径导飞鸟，纡回侧上还傍牵。登者胆堕中道阻，洞中之景空相传。我性好山不畏险，仰头视洞遥垂涎。束衣换履奋独上，喘汗耸膝定复前。盘回近洞几二里，突崖倒出鸣飞泉。两脚苔滑不得力，下临无际旁无边。攀藤倚崖侧身度，斯须洞出开青莲。洞中石髓成万象，宛如人立如鸟翩。更有融结同床几，高可箕坐平可眠。然炬直入深无底，旁环古井流潺湲。下视民庐没蓬莽，千村百雉同杯棬。我思子陵古狂客，笑睨万乘如浮烟。解衣深卧须此洞，高风千仞犹泠然。我思久留苦不得，翮坠双鸟臂脱猿。苏君爱山尤自爱，笑我蹈险情何偏。苏君苏君吾语汝，世间设险俱如天。长安更有仕宦阱，荐绅失脚多倾颠。挤排且欲下以石，丝牵发引相夤缘。君知其险有如此，何不惊此惊山川。
天童寺
作者：陆铨
朝代：明
体裁：七言律诗

溪转峰回翠霭新，诸天楼阁傍星辰。深山笋熟人如市，梵户茶香客自频。龛烛能留长夜月，天花不断四时春。共来物外舒尘缚，莫厌披襟与岸巾。
安庆兄入觐次少石韵
作者：陆铨
朝代：明
体裁：七言律诗

出郭晨迎五马旌，公朝先得慰私情。寒床蓟北频宵梦，春草江南隔岁程。尚有尘埃沾鬓发，且将肥瘦问灯檠。天伦乐事人间少，故国相期接辔行。
宣风早发
作者：陆铨
朝代：明
体裁：五言律诗

出门天未晓，雾气满山川。露湿凉侵体，风微暑避轩。日从云罅闪，泉到石棱溅。促骑吾知倦，前村爨未烟。
少年行
作者：陆铨
朝代：明
体裁：古风

金鞍白马长安道，日日醉眼嗔春风。胡姬满前不称意，枭卢一掷千金空。赤手入市索美酒，抵掌拔剑矜豪雄。倾盆倒瓮不论价，一醉上马飞云龙。借问少年住何处，锦衣出入长楸宫。
尧庙
作者：陆铨
朝代：明
体裁：五言律诗

尧山开古庙，登眺及新晴。分草穷泉出，攀藤静鸟惊。松风吹鬓乱，岩日照衣明。兴剧归来晚，村烟入望横。
嵢峡道中
作者：陆铨
朝代：明
体裁：五言律诗

崎岖嵢峡道，度岭复缘溪。新草迷残径，奔泉啮故堤。丛林千壑暗，绝顶万山低。策马无停息，仓皇日已西。
常山道中
作者：陆铨
朝代：明
体裁：五言律诗

驿路梅花发，晴曛野色浓。地经乡国尽，春送客愁重。鸟出云中树，山青雨后峰。徘徊停盖久，绝壁倚孤松。
度岭后渐寒
作者：陆铨
朝代：明
体裁：古风

初春戒羊城，气暖亲絺葛。度岭春已杪，怯风袭冬毼。相去千里间，寒燠判如划。物性亦从人，宜土乃易茁。橘柚常去燕，梨枣不居粤。植根一失所，生意已先阏。奚为冠裳驱，风土夺所悦。六气为人雠，变息苦伺隙。行行归吾乡，安栖养岁月。
悲金斗
作者：陆铨
朝代：明
体裁：古风

噫嘻金斗何㠝岏，根脉直与终南太白相牵联。蜿蜒近若虬形走，腾踊迥如鹏翅骞。马山万叠塞门户，青山千仞齐胸肩。胜朵插天翼其右，五朵蔽日屏其前。白昼虎出怒当路，晴空雾起昏濛巅。土民头白未敢上，樵夫斧烂何曾攀。何人浪识金银气，一朝奉命开苍烟。斫崖凿石万声吼，裹粮篝火千人悬。使者催书日络绎，空山呵卫声喧阗。斯须凿空如覆屋，纡回水渗成流泉。辘轳旋转断筋力，阴寒惨慄侵肌骿。将崩恐崩石难测，枯骸簇簇真可怜。壮丁采办穷日夜，烈火烧炼唯流铅。得无鬼神忌多取，天藏地啬理固然。我愿庙堂尚朴俭，太平所守在四边。鞭笞角脑归南亩，驱收哪哒耕春田。山珍水宝坐待出，㪷米不须二十钱。自然之利亦无害，何为舍易图其难。呜呼堂堂大臣正当轴，草茅闭口受役夫何言。
悼石楼兄·其一
作者：陆铨
朝代：明
体裁：七言律诗

朔风吹雨雁惊鸣，寂莫胡床旧感并。老去瞻依兄似父，梦回形影死犹生。菊迷芳径秋方惨，鹤度千山月自明。惟有勋名垂不朽，简书含泪续乡评。
悼石楼兄·其二
作者：陆铨
朝代：明
体裁：七言律诗

翠微花萼且相依，转眼鸰原怨落晖。千里风尘常远别，百年鸿雁几同飞。仙家岁月清宵短，乡国衣冠白发稀。谁向河东问三凤，鹓行思旧湿朝衣。
惜别
作者：陆铨
朝代：明
体裁：七言律诗

渡头微霭闇斜阳，江上离愁夜未央。一别动经千里阔，百年消得几回忙。相思华发俱同辈，何处青山似故乡。此夜只闻芦荻满，萧萧风雨助更长。
拨闷
作者：陆铨
朝代：明
体裁：古风

修途繁春雨，新水驰惊湍。滩声起林杪，浦色迷远天。溯游违水性，力挽苦不前。归情逐飞鸟，度日长如年。静坐快郁思，起立当帷搴。前村霭云树，汀曲只尺间。候久望益渺，日暮生夕烟。来船翼双橹，中流歌鼓填。一息去千里，疾若矢发弦。劳逸迥倍屣，迟速殊相悬。事以乘机易，力因失势难。引触思至理，何独舟行然。因之停遐瞩，返卧舒中煎。
挽罗峰·其一
作者：陆铨
朝代：明
体裁：七言律诗

抵掌朝堂百不如，衔恩日日拜新除。明纶在握身难系，狡窟徒营事总虚。客散不闻篱犬吠，骨寒犹有史狐书。只怜旧颂青苗辈，便附人言有叹歔。
挽罗峰·其二
作者：陆铨
朝代：明
体裁：七言律诗

长鬣东瓯一竖儒，片言误主擅黄枢。气凌七贵犹馀鸷，颐使千官尽若驽。此后正人方贴席，从前同党几张弧。笑君十载为公相，不得徐生一束刍。
文衡山致仕
作者：陆铨
朝代：明
体裁：五言律诗

特召金闺籍，频章碧海私。乞归宁待老，晦迹巳嫌迟。越竹成游轿，吴蚕吐钓丝。百年行乐地，千里故人思。
晋史载龙山之会风吹孟嘉落帽桓温使孙盛为文嘲之嘉作解嘲词致超逸四座惊叹苏子瞻惜其文不传为四言补亡余读之窃谓嘲者以礼解者以道庶乎两得苏词且非晋语也更为补二首 其一 孙盛献嘲
作者：陆铨
朝代：明
体裁：四言诗

聚瞻饬仪，式崇侈度。履薄临深，细矜返顾。龙山嘉集，群贤昭姱。金石在堂，傧相在阼。胡愆于仪，巾脱顶露。仆隶含嗤，将军薄怒。璧轻于瑕，楠斥于蠹。桑简避时，祢狂矫故。彼非昌期，乖此绳步。耳目外惭，周章内寤。请歌相鼠，以终韶濩。
晋史载龙山之会风吹孟嘉落帽桓温使孙盛为文嘲之嘉作解嘲词致超逸四座惊叹苏子瞻惜其文不传为四言补亡余读之窃谓嘲者以礼解者以道庶乎两得苏词且非晋语也更为补二首 其二 孟嘉解嘲
作者：陆铨
朝代：明
体裁：四言诗

至敬弗仪，大道易饬。在朝维臣，在野维客。臣道足恭，客情乐托。岸帽为贤，争席为适。明明我侯，厌彼局束。驾言出郊，以坦心腹。勿弛于仪，曷彰休德。郭巾偶折，慕之成俗。事异并传，孟可比郭。亦有畏威，免冠昭责。免既为恭，落亦何失。哂此细人，从羁受勒。
月湖行
作者：陆铨
朝代：明
体裁：古风

我家住在湖之西，中有岛屿湖之湄。东风三月桃花水，清阴百丈杨柳堤。宝塔浮云耸高汉，石桥流水飞双凫。高汉双霓西复东，往来人影绿光中。狂客祠前朝酹酒，梦公堂里夜闻钟。风起沙惊凫鶒乱，雨来声满荻蒲丛。何家公子好游侠，木兰为船桂为楫。轻篷细桨荡中流，翠钿宝髻娇双颊。清歌一曲白云飞，朱颜百媚红蕖落。湖前湖后何缤纷，桥上人看湖上人。行人但识湖船乐，游人更羡湖光新。夹岸人家门第改，惟馀明月湖心在。露华晓候渔舟出，星光暮入水亭待。亭上主人久不归，湖光月影徒辉辉。
柯山在衢州府城南三十馀里即仙人奕棋樵夫烂柯之地
作者：陆铨
朝代：明
体裁：七言律诗

晓披晴雾上层峦，百丈危梯一岸冠。影暗藤萝云出洞，字封苔藓石生瘢。山田雨足秋仍熟，石室风高夏亦寒。棋罢仙童复何处，冷烟残霭锁㠝岏。
武当山
作者：陆铨
朝代：明
体裁：七言律诗

高天绛节往来通，海上三山未许同。地轴半空县北斗，山根千里接中嵩。峰头蜡照黄金屋，炉内香浮白玉宫。神道自来堪设教，万年此地祝年丰。
民谣二首·其一
作者：陆铨
朝代：明
体裁：古风

毁我十家庐，构尔一邮亭。夺我十家产，筑尔一佳城。官长尚为役，我曲何时直。湖有薮，山有谷，本是太平民，岂愿作逋客。男儿无罪被人缚，走向深山方敢哭。
民谣二首·其二
作者：陆铨
朝代：明
体裁：古风

谁谓邑有贤，贵将夺我田。谁谓邑有贼，功成授我秩。移家莫近大宅居，但愿土风淳且熙，贫贱相怜贵不欺。
浙川道
作者：陆铨
朝代：明
体裁：七言律诗

群峰缭绕忽平原，江上孤城百雉悬。岭积重重斜取路，溪流曲曲暗通泉。楚秦势角三分地，雨雪寒争二月天。最喜山民生计活，旋添茅屋不须钱。
清明
作者：陆铨
朝代：明
体裁：七言绝句

清明日薄昼阴阴，篱外新秧短似针。缚草象人田畔立，借他风力逐飞禽。
游紫云洞歌
作者：陆铨
朝代：明
体裁：古风

石竺山高高入云，芙容削立迷荆榛。折茅凿石谁为此，相传九鲤藏其真。奇岩争出似相搏，凭虚万丈县高阁。倒垂突出如蜂房，上牵石背下垂壑。我行喘□不可登，十步五坐惊峥嵘。攀藤藤断身欲仆，步苔苔滑足欲倾。逡巡险度观音岩，岩欹只尺心胆寒。宛转忽入紫云洞，洞古阴黑生烟岚。小楼斜转深洞旁，青天壁翠开明窗。诸峰万状拱且伏，溪流北绕还西横。凭栏下瞰来时路，蛇行鹏剪忘其故。但闻松声谡谡响，下方鸟飞贴地随云雾。老僧住山数十年，自称绝与人世无牵缘。山收谷采足自给，童子不知有肥鲜。樵夫肩疲亦不至，岂有冠盖来山巅。我闻大笑命之坐，古来奇迹俱告我。壁县怪石色如铁，击之金石声欲裂。转背北上有石塔，石梁三寸去路狭。老僧往来健若飞，凌虚直度神不慑。更有丹灶不可寻，山夔密护何深深。往往丹砂雨漂出，仙人窅渺传清音。嗟我兴狂欲长往，新著芒鞋桃竹杖。太阳垂脚不可留，长啸归来色惝恍。
湘湖在萧山县北二里山绝顶有荒城杞槚满道故垒隐隐山脚名排马人言吴胜越拘句践于此是日与陈见吾同游
作者：陆铨
朝代：明
体裁：古风

陈侯慷慨还风流，携我湘湖登綵舟。湘湖去县十二里，琉璃万顷苍波浮。来商去贾不复识，清风白日閒飞鸥。主人桂楫相为开，萍牵芰涩何徘徊。须臾山旷湖风发，船头喷浪声如雷。酒酣日落凫鹥乱，振衣倚棹登荒台。荒台绝顶临平野，血崖骨垒森杞槚。人言夫差败越王，孤军困此如飘瓦。吴军满地喧貔貅，至今山脚名排马。闻言惨淡不欲留，天风飒飒吹梧楸。古来英雄竞閒气，片言不合成深雠。转盻千年仅昨日，败军胜将同荒丘。陈侯陈侯归去来，登舟长啸且衔杯。古人吊古还成古，今人不哀后复哀。眼前功名亦吴越，吴越于我何有哉，陈侯陈侯归去来。
漓江二首·其一
作者：陆铨
朝代：明
体裁：五言律诗

漓水谁云险，逢春景亦妍。看山朝倚棹，待月夜开船。滩急长邮近，桥悬断壑连。捲帘一尊酒，独酌思悠然。
漓江二首·其二
作者：陆铨
朝代：明
体裁：五言律诗

连山势不绝，万木插天青。两岸深猺窟，孤墩旧哨亭。岩高午见日，林密夜迷星。人静来猿啸，悽悽不可听。
独坐
作者：陆铨
朝代：明
体裁：七言律诗

独坐公庭尽日幽，晚风残日对林丘。乾坤多事谁能静，草树无情我共休。黄鸟声稀春事去，青山道在几人游。閒来不尽莼鲈兴，赖有琴书慰客愁。
狱中次季举之韵
作者：陆铨
朝代：明
体裁：七言律诗

官非司谏终难嘿，事系伦常敢顾身。圣怒不妨为孝子，狂言岂敢托忠臣。古槐荫满常霾日，鵩鸟晴飞不畏人。咫尺忽传雷雨至，馀威还摄怒龙鳞。
病中漫述·其一
作者：陆铨
朝代：明
体裁：五言律诗

丛竹映高堂，经旬卧竹床。色惊谈虎变，身怖触龙伤。弱质秋先觉，愁怀夜独长。病源人不识，名利在膏肓。
病中漫述·其三
作者：陆铨
朝代：明
体裁：五言律诗

不死君王赐，时和天地恩。窗明舒宿寤，轩近息惊魂。拳足寒塘鹭，低头暮雨鸳。完躯归故土，追悔可重论。
病中漫述·其二
作者：陆铨
朝代：明
体裁：五言律诗

一室静无尘，徐回造化春。罅风雠病骨，帘日伴愁人。药换医心惑，呼频仆背嗔。小愉聊自慰，他日更沾巾。
登分宜县钤山
作者：陆铨
朝代：明
体裁：五言律诗

钤山闻绝胜，万木碧峰高。寺入千回径，城周百转濠。闻钟如入定，见市不惊嚣。极眺生遐思，登临未觉劳。
罗源分司次壁间双江险韵
作者：陆铨
朝代：明
体裁：七言律诗

宦辙相拘困网罗，驱驰疲骨欲成瘥。邑迎人吏喧乡駃，野供行厨荐海螺。狂咏正逢情放处，看山其奈兴阑何。敢言扬激消公事，满眼侵人荆棘多。
自祝融峰归至南台寺少憩
作者：陆铨
朝代：明
体裁：七言律诗

南台禅阁傍山隈，万木阴森石径回。十里已从云外上，千山初向望中开。松房钟静无人到，石鼎茶香有鹤来。我欲留诗诗不就，弥明原是此中才。
自适二首·其一
作者：陆铨
朝代：明
体裁：五言律诗

年来寻自适，不觉任情偏。生意栽花活，忘机乳燕翩。眼宽岩上立，心放醉馀眠。何必离尘俗，时平即葛天。
自适二首·其二
作者：陆铨
朝代：明
体裁：五言律诗

晓事翻多事，人心本自虚。惊衰因对镜，泥古为知书。不尽盈无忌，多忘闷自除。从前殊费力，吾爱旧迂疏。
舍陆登舟情意甚适
作者：陆铨
朝代：明
体裁：古风

驰舆罕静思，理棹沿清流。眇声聆石濑，野色䀽春柔。鸥浴洁皓羽，燕语纷元游。身逸佳景集，道悟群骛收。昨非悔嚣境，今是恬沧洲。嗟予本越产，水国无尘忧。汲湖代凿井，命驾惟携舟。植涯列繁翠，开阁延清飂。丱角狎幼性，束带滋离愁。豪心耻牛马，微息悲蜉蝣。行行惬渊尚，适意将焉求。
舒愤与中溪叙别·其一
作者：陆铨
朝代：明
体裁：七言律诗

宦游何处濯冠缨，九曲溪头溪水清。开口好谈天下事，反躬常愧古人情。读书直为乾坤计，按剑须令虎豹惊。今日与君相别后，再添鸥鸟结新盟。
舒愤与中溪叙别·其二
作者：陆铨
朝代：明
体裁：七言律诗

不随儿女共悲呻，直是胸中见道真。万马奔时先驻足，乱锋攒处独当身。敢云肮脏能成事，使识江湖尚有人。此意胸藏几十载，逢君不觉倍精神。
舟中述怀
作者：陆铨
朝代：明
体裁：七言律诗

经年持节又趋朝，楚雨闽岚万里遥。画虎自惭为拙宦，闻鸡独起在清宵。近河山好帘常捲，午夜诗成烛半消。风景苍茫春事去，柴门花落草齐腰。
袁州道中
作者：陆铨
朝代：明
体裁：五言律诗

万山忽平地，十里见高城。云黑农占雨，山青客候晴。楼台烟外景，鸡犬市中声。日午方酣暑，霜台驻旆旌。
裕州道中避雨大成寺
作者：陆铨
朝代：明
体裁：七言律诗

野寺停骖晚更幽，小堂清坐对林丘。好山借雨方能到，万念逢僧觉暂休。乱石甃垣青草细，苍藤缠洞白云流。客情日日黄埃里，剩得今宵人外游。
见邸报有感
作者：陆铨
朝代：明
体裁：七言律诗

凤楼玉带挂金鱼，意气飞扬稷契如。暖阁密宣常独对，冰衔超拜尽亲除。岂无同党倾安石，未有宣言夺范雎。此日放归真不测，都门送客几回车。
议礼下狱
作者：陆铨
朝代：明
体裁：七言律诗

事主勿欺曾学古，保身明哲昧于今。云环九阙青天近，路入重圜白日阴。宗庙难忘先帝德，简书不负小臣心。锒铛在系终何怨，城上乌啼几正襟。
读陈白沙集
作者：陆铨
朝代：明
体裁：七言律诗

人世纷华百计辞，白沙门径有谁知。乾坤不可无高眼，风月从来属盛时。独许巢由能见道，自矜李杜不同诗。平生遗草无多字，三百篇来仅有斯。
谒卧龙冈武侯庙
作者：陆铨
朝代：明
体裁：七言律诗

古柏森森落日苍，祠堂高枕卧龙冈。大名早定山川重，正议终垂伏腊长。三顾义同莘出处，两朝身系汉兴亡。我来再拜瞻遗像，麟阁云台尽渺茫。
赋得家居之乐
作者：陆铨
朝代：明
体裁：七言律诗

晓晴湖日上层楼，睡起梳头对野鸥。诗社筒来催夙约，山家酒熟唤春游。轻便度岭双肩轿，小巧穿桥独橹舟。日暮恐迷归去路，短松脩竹认芳洲。
赠南溪方伯致仕旋里·其一
作者：陆铨
朝代：明
体裁：七言律诗

投老恩沾下建章，黄冠已改旧时装。尘埃无复侵蓬鬓，岁月从今属草堂。遂见云中归白鹤，便从烟末听沧浪。故园莫放梅花发，留待先生进一觞。
赠南溪方伯致仕旋里·其二
作者：陆铨
朝代：明
体裁：七言律诗

归田再疏拂征衣，白首何人解息机。烟草尽知催客去，松凫已解傍船飞。囊归闽海添书卷，家近桐江有钓矶。故里诸公翘首待，扳辕犹恐滞东归。
过鄱阳湖时旱久湖浅渔人结茅沙上
作者：陆铨
朝代：明
体裁：五言律诗

雨水春来少，湖中露浅沙。张帆非旧渡，牵缆有迂涯。宿草鱼龙窟，新茅鸡犬家。夜行殊不险，萧鼓月中哗。
述怀
作者：陆铨
朝代：明
体裁：古风

遇事不适意，萧然思故庐。故庐久荒寂，人生安所居。坐卧得率意，侧步心常舒。宁如日束带，三驺为前驱。徒尔眩人目，宛然受羁拘。寄声示僮仆，洒扫吾庭除。
送李明府还镇南
作者：陆铨
朝代：明
体裁：七言律诗

长江浪急野鸥閒，世事惟应赋考槃。万里碧鸡云外路，三秋青雀月中滩。身轻最喜还家早，道在何愁去国难。回首故人遥共忆，碧梧冈上拂尘冠。
途中漫述
作者：陆铨
朝代：明
体裁：七言律诗

晓晴红日照楼台，睡起临风望眼开。野树巢空惊鹤去，浅滩船动觉潮来。几年湖海王程倦，万里云霄客梦回。风景满前谁共语，碧山红叶自衔杯。
龟峰有寺甚佳寺僧多逃景象落莫游之怅然
作者：陆铨
朝代：明
体裁：七言律诗

乱峰丛起暗僧堂，朵朵芙容竞晓妆。绝壁有松人不到，深林无主鸟相忘。老僧避客嫌山好，高士题诗任草荒。独自往来看不厌，好怀元不为人忙。
平播凯歌
作者：陆锡恩
朝代：明
体裁：七言绝句

戈船破浪白泥扬，铁骑吹尘凤麓黄。借问军中谁秉钺，元戎知是郭汾阳。
鲍叔牙故里
作者：陆锡恩
朝代：明
体裁：古风

落景满齐郊，云横暮山紫。缓辔问遗封，云是鲍叔里。三北识奇才，一匡酬夙耻。古人在信心，今人多贵耳。士苟未遇时，毕生行蓬累。长风不我借，羽翼安得起。所以管大夫，没齿感知己。
黔筑道中四首·其一
作者：陆锡恩
朝代：明
体裁：五言律诗

一入罗施境，乾坤暗不分。乱峰攒马首，匝道踞狐群。昼雾长萦疠，方言半杂狺。划然山鬼啸，槵叶舞纷纷。
黔筑道中四首·其三
作者：陆锡恩
朝代：明
体裁：五言律诗

丛厓何所有，犵狫与�獚。领袖尊卢鬼，狞狰避紫姜。市开严虎兔，䤃老斗虻蜣。汉法那能律，居然侈夜郎。
黔筑道中四首·其二
作者：陆锡恩
朝代：明
体裁：五言律诗

井邑那堪问，居惟窟与巢。计年筹鼠马，詹策祝鸡茅。缉裋多储叶，携壶暂倚匏。明朝应把忌，莫惜尽盘殽。
黔筑道中四首·其四
作者：陆锡恩
朝代：明
体裁：五言律诗

笑杀蛮姬小，閒为左衽妆。辫螺矜贯贝，相杵倚椎塘。有恨虚牛女，无盟缔马郎。凄凄风雨夕，芦管为谁忙。
龙山自嘲
作者：陆锡恩
朝代：明
体裁：七言绝句

须髯才戟首先童，露顶争嗤未老翁。有帽自怜无发戴，萧萧閒却半山风。
点绛唇·琵琶
作者：陆锡明
朝代：明

三尺冰弦，夜深弹破青天窍。意中人杳，只有清光到。芦荻萧萧，都入相思调。愁怀抱。嫦娥心照，诉与伊知道。
白岳太素宫
作者：陆锡明
朝代：明
体裁：七言律诗

天遣名山护紫虚，芝泥曾到使臣车。石幢隐见宫中线，碧瓦参差帝者居。封禅有书非汉畤，榔梅何地不秦馀。未须泛海寻灵药，水落花开自起予。
郡斋坐雪
作者：陆锡明
朝代：明
体裁：五言律诗

招隐今堪咏，吾将问泽兰。美人不知处，萧瑟耐春寒。风杵舂云脚，花瓷碾月团。翻疑山郡里，僵卧似袁安。
感兴呈景阳兄
作者：陆长庚
朝代：明
体裁：五言律诗

林薮原吾志，年来远市朝。青山归计稳，白发壮心凋。梦逐翻风蝶，名疑覆鹿蕉。小窗休沐暇，閒步诵逍遥。
游龙光寺
作者：陆长庚
朝代：明
体裁：七言律诗

玉沙盘绕作龙眠，古寺中藏小洞天。百尺孤松栖白鹤，一池寒水印青莲。上方钟静云生榻，别浦僧归月满船。到此徘徊常竟日，年来官况已如禅。
题木芙蓉画册
作者：陆长春
朝代：明
体裁：五言绝句

镜下谁年少，花间独女郎。楚江憔悴极，昨夜染秋霜。
江上暮雨
作者：陆闿
朝代：明
体裁：古风

荻芦沙上风，竹树山头雾。疏雨忽新凉，惆怅川光暮。遥遥孤帆征，渺渺沧江渡。停棹问渔人，长干几程路。
赠范鍊师
作者：陆阜
朝代：明
体裁：七言律诗

琳宫潇洒胜蓬瀛，此日重来感物情。石径雨馀苍藓合，洞门春尽白云生。坐临浅水鸥相狎，行傍空岩鹤自迎。却羡步虚坛上月，夜深犹弄紫箫声。
吴江道中
作者：陆颙
朝代：明
体裁：七言绝句

鲈肥莼脆正秋风，绿水红桥宛转通。不独季鹰思故里，扁舟吾亦恋吴中。
送别
作者：陆颙
朝代：明
体裁：七言绝句

芳草如烀驿路遥，东风催别鸟声娇。离人一去来何日，不及春江有定潮。
宜春台晚眺
作者：陆鳌
朝代：明
体裁：七言绝句

南下万山连百越，东来一水自长沙。石林倒听秋风起，画槛平临返照斜。
满庭芳
作者：陈㛃
朝代：明

湛碧池塘，空青庭院，清霜又已深秋。绕篱香韵，黄菊伴人幽。怪是重阳佳节，凭阑处、吹帽风稠。思前古，渊明此际，淡漠几曾愁。江山无限感，悲深语咽，志壮身柔。剩图书经卷，夙业堪修。忆昔云鬟藕覆，菱镜里、未展眉头。时易暮，数声哀雁，叶落满沙洲。
与�烓二弟夜过潮音阁
作者：陈㷆
朝代：明
体裁：七言律诗

野火烧空空欲然，晚云犹挂碧山巅。良宵共步清溪月，高阁谁敲石磬烟。老眼模糊还自叹，交情寥落不如前。独怜池草春无恙，何似当年谢惠连。
中秋后一日
作者：陈㷆
朝代：明

阴云捲尽月华流，独坐中庭爽气浮。老我不禁三伏暑，可人遥送一天秋。谩言吴下思莼乐，拟待风前落帽游。且向东林高处望，醉吟消却世间忧。
为人题翎毛四首 其一 凫
作者：陈㷆
朝代：明

古杨叶如绘，下拂清波浅。珍禽炫羽毛，采采春风染。
为人题翎毛四首 其三 锦鸡
作者：陈㷆
朝代：明

虬枝翻老圃，下有双锦衣。曾笼贡天子，刷羽依晴晖。
为人题翎毛四首 其二 鸳鸯
作者：陈㷆
朝代：明

江皋草已长，微飙吹绿漪。物情本自适，偏入少陵诗。
为人题翎毛四首 其四 雁
作者：陈㷆
朝代：明

秋老泽国寒，稻粱资啄食。岂不怀同心，天高整孤翼。
为人题翎毛四首·凫
作者：陈㷆
朝代：明

古杨叶如绘，下拂清波浅。珍禽炫羽毛，采采春风染。江皋草已长，微飙吹绿漪。物情本自适，偏入少陵诗。虬枝翻老圃，下有双锦衣。曾笼贡天子，刷羽依晴晖。秋老泽国寒，稻粱资啄食。岂不怀同心，天高整孤翼。
为阜山主人草书
作者：陈㷆
朝代：明

山中一草屋，常与云相亲。野水碧千顷，渔舟来问津。
九月八日值雨
作者：陈㷆
朝代：明

五日十日天气清，故故重九阴云生。邻家贳得一壶酒，恐负明朝花下行。
余桐山草堂与蒙庵弟烓密迩每登临觞咏情洽如也蒙庵忽有两浙之行绝句送之
作者：陈㷆
朝代：明

故国捧除书，相亲复相送。云水浩无边，孤月随飞梦。汝去越岭高，我卧桐山老。两地重相思，碧波动芳草。
和通甥韵
作者：陈㷆
朝代：明

近来捉笔眼昏花，到处青山映画家。梦里乾坤真是幻，閒中诗酒未为赊。流莺度竹调新语，倦鸟归林带夕霞。可笑遁翁无个事，水边松下一瓯茶。閒看溪鳞弄水花，小溪东畔是田家。诗翁卧石全成懒，野老㩦壶未足赊。云暗山腰朝作雨，日笼木杪晚成霞。糟头从醉三千石，输却卢仝七碗茶。径边风竹水边花，半是畬田半隐家。乍断石桥攀险渡，将沽村酝倩人赊。风翻芋叶倾团露，雨洗溪毛落晚霞。可是豪吟犹未了，怪来幽鸟弄山茶。
和通甥韵·其一
作者：陈㷆
朝代：明

近来捉笔眼昏花，到处青山映画家。梦里乾坤真是幻，閒中诗酒未为赊。流莺度竹调新语，倦鸟归林带夕霞。可笑遁翁无个事，水边松下一瓯茶。
和通甥韵·其三
作者：陈㷆
朝代：明

径边风竹水边花，半是畬田半隐家。乍断石桥攀险渡，将沽村酝倩人赊。风翻芋叶倾团露，雨洗溪毛落晚霞。可是豪吟犹未了，怪来幽鸟弄山茶。
和通甥韵·其二
作者：陈㷆
朝代：明

閒看溪鳞弄水花，小溪东畔是田家。诗翁卧石全成懒，野老㩦壶未足赊。云暗山腰朝作雨，日笼木杪晚成霞。糟头从醉三千石，输却卢仝七碗茶。
和通甥韵·其二
作者：陈㷆
朝代：明
体裁：七言律诗

閒看溪鳞弄水花，小溪东畔是田家。诗翁卧石全成懒，野老携壶未足赊。云暗山腰朝作雨，日笼木杪晚成霞。糟头从醉三千石，输却卢仝七碗茶。
孟秋夜酌烓弟承恩堂
作者：陈㷆
朝代：明

老年兄弟惜情深，一接桐山思不禁。共赏星河今夕景，重论诗酒百年心。盆荷擎露全舒叶，庭竹梳风半转阴。我到草堂东渐白，细磨端石写微吟。
寄介庵病中
作者：陈㷆
朝代：明

远道何由惠海南，不堪归兴满松杉。亦知三月当三日，花鸟馀情到草庵。
寄友人
作者：陈㷆
朝代：明

曾忆洪江江上时，知心零落负佳期。春风舞袖何人酒，夜月登楼独客诗。老矣乾坤双眼在，悠哉岁月二毛知。佳章远寄情如旧，一度开缄一度思。
小酌限韵
作者：陈㷆
朝代：明

席上佳宾两复三，东风花柳满溪南。野禽啼树诗初就，绿蚁浮樽酒正酣。密竹迸墙新露粉，小池通涧乍拖蓝。个中倜傥曹刘会，未许红尘半点参。
山居岑寂有索草书者漫作二绝
作者：陈㷆
朝代：明

细竹八九个，桐花千万枝。坐观山色近，觅纸便题诗。竹屋草代瓦，决渠泉绕池。客来无所问，取醉更何之。
山居岑寂有索草书者漫作二绝·其一
作者：陈㷆
朝代：明

细竹八九个，桐花千万枝。坐观山色近，觅纸便题诗。
山居岑寂有索草书者漫作二绝·其二
作者：陈㷆
朝代：明

竹屋草代瓦，决渠泉绕池。客来无所问，取醉更何之。
山庄偶成
作者：陈㷆
朝代：明

群山霜老枫叶红，几家篱落山之东。黄云收尽牛方卧，废井没泉苔半封。伊人长笑倚筇竹，缓步回循小径曲。石毛乱簇蟹眼醒，野筱偏藏鸟声续。晚烟隔岭梵宇遥，老僧入静居山椒。我欲从之问真诀，断桥流水风萧萧。
忆介庵弟
作者：陈㷆
朝代：明

昨夜南风捲白云，小楼疏雨和泉闻。不知新构东窗下，一种清凉与客分。
忆节庵弟
作者：陈㷆
朝代：明

湖阁风多水弄纹，倚阑趁晚看鸥群。何人日日携清酝，留与栖云试一醺。
戏书
作者：陈㷆
朝代：明

花残春尽草如茵，茅屋閒行有几人。啼鸟数声山寂寂，不知长路柳条新。
揽秀楼
作者：陈㷆
朝代：明

何年搆此山之东，百杯相对山花红。桐山居士老解饮，何当置我新楼中。
昼眠
作者：陈㷆
朝代：明

日午空山人悄然，清风石榻当窗眠。老松水鹳护巢立，暖涨溪鱼游藻牵。去去几家台岭下，亭亭僧舍古岩边。摩挲睡眼啜新茗，不数何曾食万钱。
林翠庭惠丹荔兼教以诗次韵
作者：陈㷆
朝代：明

草堂独坐转成痴，秋泛寒江尚有期。病肺伏来全避酒，看山雨至似催诗。养鱼池小添新水，种竹墙低露旧枝。记得翠庭曾别酒，月明中夜费相思。塔峰高处暮云遮，七里文章阀阅家。清泛兰桡江曲折，醉眠松榻月横斜。诗成粉笔题霜管，云静天空堕露花。为倚冰盘荐珍果，清香无限沁衰牙。
林翠庭惠丹荔兼教以诗次韵·其一
作者：陈㷆
朝代：明

草堂独坐转成痴，秋泛寒江尚有期。病肺伏来全避酒，看山雨至似催诗。养鱼池小添新水，种竹墙低露旧枝。记得翠庭曾别酒，月明中夜费相思。
林翠庭惠丹荔兼教以诗次韵·其二
作者：陈㷆
朝代：明

塔峰高处暮云遮，七里文章阀阅家。清泛兰桡江曲折，醉眠松榻月横斜。诗成粉笔题霜管，云静天空堕露花。为倚冰盘荐珍果，清香无限沁衰牙。
柬杨觉非先生
作者：陈㷆
朝代：明

舍舟来问觉非居，四闼清光满座隅。西峡潮回江似带，紫台山绕路还珠。樽留芳席鸥盟狎，诗写遥空雁影孤。闻说南山杨老守，近来清响逼欧苏。
梦游鼓山
作者：陈㷆
朝代：明

大江千顷浪花层，屴崱峰高拟一登。夜静林重楼阁隐，春深云暖海天澄。敲钟分粥僧初定，刻烛题诗我也能。欲借东风吹两腋，夜来清梦纪游曾。
次南山杨先生韵
作者：陈㷆
朝代：明

谩说攀龙我向难，几年抟虎走危峦。千寻翠壁烟霞老，十二琼楼风雪寒。海外白波流去急，山中绿野到来宽。眼前得失浑如梦，输却商岩一局閒。天恩乞得买归艭，高筑南山启八窗。北海閒看云片片，春山相对鸟双双。竹泉引玉敲茶臼，松叶飘香堕酒缸。见说大家肩李杜，诗魔久矣为君降。
次南山杨先生韵·其一
作者：陈㷆
朝代：明

谩说攀龙我向难，几年抟虎走危峦。千寻翠壁烟霞老，十二琼楼风雪寒。海外白波流去急，山中绿野到来宽。眼前得失浑如梦，输却商岩一局閒。
次南山杨先生韵·其二
作者：陈㷆
朝代：明

天恩乞得买归艭，高筑南山启八窗。北海閒看云片片，春山相对鸟双双。竹泉引玉敲茶臼，松叶飘香堕酒缸。见说大家肩李杜，诗魔久矣为君降。
次杜少陵野望客亭诗
作者：陈㷆
朝代：明

衡门开太早，野水共云阴。古寺枫林静，断桥寒藓深。诗翁閒得得，世态自沈沈。最苦蝉声急，山空风满林。草深秋雨后，亭少四窗风。客散榕桥外，人閒橘圃中。驱牛看稚子，荷锸话衰翁。三十年前事，愁多两鬓蓬。
次杜少陵野望客亭诗·其一
作者：陈㷆
朝代：明

衡门开太早，野水共云阴。古寺枫林静，断桥寒藓深。诗翁閒得得，世态自沈沈。最苦蝉声急，山空风满林。
次杜少陵野望客亭诗·其二
作者：陈㷆
朝代：明

草深秋雨后，亭少四窗风。客散榕桥外，人閒橘圃中。驱牛看稚子，荷锸话衰翁。三十年前事，愁多两鬓蓬。
步园感兴
作者：陈㷆
朝代：明

少壮浮名老大灰，红尘无梦到金台。四时好景凭诗卷，千种閒愁仗酒杯。桃李阴连同客坐，町畦翠满课童栽。青山笑我年年住，野鹤林猿不用猜。
江上晨梳
作者：陈㷆
朝代：明

六十年来世事疏，青山草屋野人居。风吹短发梳难整，鹤过閒身可得如。病久到来寻旧药，眼昏归去掩残书。交游四海谁知已，大半凋零叹逝馀。
漫兴寄友人
作者：陈㷆
朝代：明

青山谁识隐君扉，寂寞茅堂落叶稀。惯睹儿童驱犊去，不知冠盖买山归。白鹅浴水閒牵藻，沙鸟窥鱼晚上矶。老我不堪秋夜泛，赓酬莫讶与君违。
灯下和韵
作者：陈㷆
朝代：明

老态迂疏未可移，寸心真与故人期。寒梅冷沁诗魂好，翠竹轻摇客梦迟。榾柮火残嫌仆懒，经书尘满笑儿痴。坐来深夜閒惆怅，剥啄谁家巧弄棋。
独坐感怀
作者：陈㷆
朝代：明

山中习静类陶潜，况是无官病态兼。竹屋萧疏多受月，藜羹清滑少加盐。抱琴远客樽常倒，问字何人烛屡添。更有馀情消不得，小桥轻策屐苔粘。
登怡山石
作者：陈㷆
朝代：明

峭壁凌空欲堕江，东来屴崱势堪䧏。紫芝瑶草何人采，目送长空鸟一双。
登怡山石
作者：陈㷆
朝代：明
体裁：七言绝句

峭壁凌空欲堕江，东来屴崱势堪降。紫芝瑶草何人采，目送长空鸟一双。
登栖云楼偶成
作者：陈㷆
朝代：明

长空浮云走白日，竹杖芒鞋恣登历。拂衣长啸猿鸟惊，拍手与天应咫尺。山中一室茅可诛，科头鼓腹歌唐虞。野花十月烂如锦，溪鲫霜寒肥似鲈。閒经石涧坐来久，细拾松花酿新酒。静调绿绮和流泉，忘却黄金印如斗。我家兄弟邻庄游，三杯浩气凌高秋。挥毫金声掷地起，也能寄我栖云楼。
福海庵
作者：陈㷆
朝代：明

遥看竹院好寻僧，石壁题诗记此曾。鸟啄花枝春已半，马谙苔径路犹层。茫茫世事归浮梦，寂寂禅心对古灯。久解尘缨怀抱阔，蓬莱高处不须登。
菊月八日夜起偶成
作者：陈㷆
朝代：明

往事萦怀底足嗟，晚风吹梦上皇家。青山独榻无云影，白露空庭有菊花。干禄荣华惟画饼，悟真虚诞亦餐霞。细思长作秋江会，且觅鲈鱼上钓槎。
酌陈山人家
作者：陈㷆
朝代：明

白日长空一鸟飞，晚云归去石无衣。何人清世登台鼎，老我空山采蕨薇。酒醉解冠眠软草，诗成散发对斜晖。新宁有客梅溪裔，潇洒高怀共息机。
野酌
作者：陈㷆
朝代：明

青山远近白云层，与客携琴此日登。入坞残梅初着雨，悬崖老木旧添藤。诗肠已藉灵泉润，野簌何须俗品增。取醉漫留双短屐，清樽对月笑吾曾。
閒中诵天台方希直先生寄贫之作
作者：陈㷆
朝代：明

朝荷东皋锄，暮返东皋屐。町畦雨足菘韭肥，溪坞秋深梨枣实。人笑贫者不求仕，贫者笑人无远虑。世间万事等浮云，萝月松风高卧去。君不见金谷园，又不见平泉庄，一卉一石谁主张。季伦歌舞地，至今人牧羊。
闽俗少壮贺诞晨设酒作乐非古人意小孙到桐山苦请余出拜贺张席会族人以诗拒之
作者：陈㷆
朝代：明

半生心绪老成灰，栖遁桐山片石隈。明日生晨先泪堕，重阳佳节强怀开。双亲遗训留绅佩，二子英魂翳草莱。最是伤心千载恨，西风落木总堪哀。
题画
作者：陈㷆
朝代：明

我闻道士张复阳，手持鹅笔走四方。长安公卿争得之，白云碧水青天长。月洲恍佛此家数，一览景趣神飞扬。秀拔老干苍龙起，下瞰溪壑何茫茫。两翁对坐葛天氏，陋窥晋汉谈虞唐。轻风南来吹短发，水花弄影浮巾裳。蹇予落魄桐山下，一生祗爱王维庄。醉来挥毫为君写，晚山秋雨生茆堂。
题舆侄画屏
作者：陈㷆
朝代：明

古寺松声晚，荷亭月色新。我知浣花者，不是踏春人。草屋斜连地，松阴旧荫桥。读书欲匡世，能解把琴招。雪花大如掌，茅屋深似年。对言一樽酒，墙角梅花妍。
题蒙庵兄家藏范宽春景
作者：陈㷆
朝代：明

平生爱书更爱画，辋川梦寐王维写。双瞳忽睹范生图，蒙庵笑比连城价。高峰秀出庐与嵩，东风吹绿花茸茸。重冈叠嶂几回伏，怪石绝涧相奔舂。巍峨梵刹倚空表，俯视沧溟一杯小。古苔半没石径纡，野竹斜笼翠云杳。蹇驴散步者何人，芒鞋藜杖青纶巾。扪萝陟峻豁真趣，煮茗谈空逢暮春。鬼工擘断中峰路，桑柘阴连不知处。几家老稚不出门，啄木声残庭外树。春泉百道冲石桥，徵君书屋临山椒。学成不上干时策，谷口鹿门甘寂寥。我题此景神飞越，便欲溪头弄明月。谁能置我高堂中，万斛洪涛喷晴雪。
凉州词
作者：陈䞇
朝代：明

黄沙碛迥塞云低，苜蓿秋来长作齐。何处戍楼羌笛奏，雁行惊起日将西。陇头汨汨水长流，白草黄云总是秋。月下征夫吹筚篥，曲中多半奏凉州。
明妃词
作者：陈䞇
朝代：明

雪片纷纷帐外飞，晓寒微透缕金衣。汉宫迢递知何处，只有清宵一梦归。晓临妆镜默含悲，还把琵琶写怨词。玉貌可怜憔悴尽，如今不似汉宫时。
江南行
作者：陈䞇
朝代：明

明妆荡兰桨，两两度横塘。忽听歌声起，悠悠云水乡。江渚秋风起，荷花渐觉稀。小舟閒并看，日暮未言归。
洛阳道作献吕四郎二首
作者：陈䞇
朝代：明

洛城春雨馀，夹道垂杨绿。歌管绮楼人，朝朝欢未足。挟弹冶游子，金丸手中把。忽听啼鸟声，勒住青骢马。
班媫妤二首
作者：陈䞇
朝代：明

长信秋风早，宫槐叶半疏。凄凉泣团扇，空复候銮舆。玉阶华露滋，金辇来踪绝。凉吹拂罗帏，飞萤自明灭。
竹枝词
作者：陈䞇
朝代：明

月落秭归啼树头，巴江日夜自东流。百丈牵船上滩去，风波节节替郎愁。千重乱石万重滩，自古人称蜀道难。世有征夫堪懊恼，几曾来往怯波澜。东风开满一山花，茅屋柴门知几家。鼓响树间朝赛社，烟飘林外早烧畬。正是侬心叹不平，忽闻江上棹歌声。夕阳回首郎何处，水远山长无限情。
送友人南归
作者：陈䞇
朝代：明

极目楚天迥，南还趣不稀。晚山残雨歇，春水片帆归。客路莺花老，家林笋蕨肥。故人㩦酒过，为尔浣征衣。
题渔隐
作者：陈䢿
朝代：明
体裁：古风

投竿非取鱼，孤榜一乘兴。清风松际来，落日鸟边暝。坐对忘机时，波空钓丝冷。
送谢寤云中丞移镇粤东
作者：陈一元
朝代：明
体裁：七言律诗

喜从文酒接清欢，岁序峥嵘惜别难。雄略百蛮开幕府，美名六代重词坛。戟门月照牙旗肃，甲帐风传画角寒。予亦远行将就道，相思红日近长安。
中秋宴集洪山寺林梅墩大参以告不果作诗见示依韵奉答
作者：陈一松
朝代：明

楚天秋色满山门，待月相邀野寺尊。梵阁云移宾坐爽，凤箫声逐鸟歌繁。金波忽向杯中堕，雪调还从醉后论。万里清光看不尽，瑶华犹傍紫微轩。
人日自衡还潭道中次雨泉使君韵
作者：陈一松
朝代：明

天风乍起吹山雪，人日那堪匝地阴。自托身为苍水使，何辞车度翠微深。乾坤客路三湘鬓，日月鸿霄万里心。东望白云生岭外，乡愁春思总难禁。七日春来半风雨，况逢飞雪转多阴。瑶华堪折美人远，仙盖欲临湘水深。十载风尘愁作客，百年交谊幸同心。索梅本谓能供笑，对尔寒花更不禁。
人日自衡还潭道中次雨泉使君韵·其一
作者：陈一松
朝代：明

天风乍起吹山雪，人日那堪匝地阴。自托身为苍水使，何辞车度翠微深。乾坤客路三湘鬓，日月鸿霄万里心。东望白云生岭外，乡愁春思总难禁。
人日自衡还潭道中次雨泉使君韵·其二
作者：陈一松
朝代：明

七日春来半风雨，况逢飞雪转多阴。瑶华堪折美人远，仙盖欲临湘水深。十载风尘愁作客，百年交谊幸同心。索梅本谓能供笑，对尔寒花更不禁。
元日读王摩诘逆旅佳节之句感而续之
作者：陈一松
朝代：明

逆旅逢佳节，征帆未可前。雪华添旧鬓，岁历检新编。冻浦澌仍结，春云霭欲连。主恩同恋马，清梦尚依然。逆旅逢佳节，征帆未可前。帝郊回淑气，客鬓入新年。野色千林幸，乡心万里悬。东风如可借，为上泛湖船。
元日读王摩诘逆旅佳节之句感而续之·其一
作者：陈一松
朝代：明

逆旅逢佳节，征帆未可前。雪华添旧鬓，岁历检新编。冻浦澌仍结，春云霭欲连。主恩同恋马，清梦尚依然。
元日读王摩诘逆旅佳节之句感而续之·其二
作者：陈一松
朝代：明

逆旅逢佳节，征帆未可前。帝郊回淑气，客鬓入新年。野色千林幸，乡心万里悬。东风如可借，为上泛湖船。
午日谒屈贾二先生祠有感而赋岁嘉靖甲寅也
作者：陈一松
朝代：明

去国已多恨，况乃宗将颓。大夫成自放，渔父谩相猜。白雨沉沙没，清风激浪回。独怜馀诛草，空作楚骚裁。三闾不可作，千古有馀悲。精灵向何处，宗国竟去之。颓风仍逝水，落日自荒祠。不尽临湘意，含凄赋采蓠。
午日谒屈贾二先生祠有感而赋岁嘉靖甲寅也
作者：陈一松
朝代：明

汉文称右士，太傅却遐迁。岂谓才蒙忌，终于志转怜。蜚鸿魂自怆，神鬼席空前。惟有治安策，犹能千载传。披策叩宸扉，瑰才近代稀。胡为湘水赋，空使壮心违。论惜过秦是，人怜事汉非。观风访遗庙，怀古不胜欷。
午日谒屈贾二先生祠有感而赋岁嘉靖甲寅也·其一
作者：陈一松
朝代：明

去国已多恨，况乃宗将颓。大夫成自放，渔父谩相猜。白雨沉沙没，清风激浪回。独怜馀诛草，空作楚骚裁。
午日谒屈贾二先生祠有感而赋岁嘉靖甲寅也·其一
作者：陈一松
朝代：明

汉文称右士，太傅却遐迁。岂谓才蒙忌，终于志转怜。蜚鸿魂自怆，神鬼席空前。惟有治安策，犹能千载传。
午日谒屈贾二先生祠有感而赋岁嘉靖甲寅也·其二
作者：陈一松
朝代：明

三闾不可作，千古有馀悲。精灵向何处，宗国竟去之。颓风仍逝水，落日自荒祠。不尽临湘意，含凄赋采蓠。
午日谒屈贾二先生祠有感而赋岁嘉靖甲寅也·其二
作者：陈一松
朝代：明

披策叩宸扉，瑰才近代稀。胡为湘水赋，空使壮心违。论惜过秦是，人怜事汉非。观风访遗庙，怀古不胜欷。
同日舟中怀雨泉使君次韵
作者：陈一松
朝代：明

揽策逢朝雨，登舻欲夕曛。远天浮楚水，白日散江云。渔火岸将暝，莺花春正分。有怀成独坐，愁绝棹歌闻。
和吴军门镇海楼觞乡大大之什
作者：陈一松
朝代：明

十万旌旗海上开，南征谁似武侯才。一时氛祲敛空尽，满野欢声动地来。天极扶桑看今出，雨馀穷谷自春回。临觞雅有升平咏，丽藻惊昭云汉回。
和宾岩太守夏日试士
作者：陈一松
朝代：明

郡国祥云拂曙开，三千百战亦雄哉。风尘正想飞霜剑，海国应怜献赋才。长日莺花随彩笔，中天象纬落蓬莱。人文自昔看今胜，尽道曾经藻鉴来。
和武冈殿下新楼落成之什
作者：陈一松
朝代：明

齐云殿阁俨仙居，别有层楼俯万闾。桐叶自承茎露渥，葵花元向日光舒。牙签玉检清相映，宫月檐星步独虚。海内簪缨尽倾盖，乾坤何必访樵渔。翼轸天临帝子居，宫楼帘捲楚人闾。自怜刘向书能著，共识东平乐更舒。玉树醉攀仙盖集，朱弦独抱夜堂虚。岂谓河山生远思，画图时展问耕渔。
和武冈殿下新楼落成之什·其一
作者：陈一松
朝代：明

齐云殿阁俨仙居，别有层楼俯万闾。桐叶自承茎露渥，葵花元向日光舒。牙签玉检清相映，宫月檐星步独虚。海内簪缨尽倾盖，乾坤何必访樵渔。
和武冈殿下新楼落成之什·其二
作者：陈一松
朝代：明

翼轸天临帝子居，宫楼帘捲楚人闾。自怜刘向书能著，共识东平乐更舒。玉树醉攀仙盖集，朱弦独抱夜堂虚。岂谓河山生远思，画图时展问耕渔。
夏日苦热和林梅墩使君纳凉涌月亭
作者：陈一松
朝代：明

休沐炎蒸思不禁，江楼向夕足幽寻。露华向靳金茎下，熇气偏从白屋侵。思凿井冰沾道暍，谩挥毫雪傍栏吟。月明川上观流水，爱尔澄然物外心。如焚暑气未曾收，我欲避之江上楼。今古人怜黄鹤去，乾坤身似白云浮。鸟飞欲堕炎波里，鱼跃频惊火树头。拟倒银河涤寰宇，祇悲渔父失沧洲。
夏日苦热和林梅墩使君纳凉涌月亭·其一
作者：陈一松
朝代：明

休沐炎蒸思不禁，江楼向夕足幽寻。露华向靳金茎下，熇气偏从白屋侵。思凿井冰沾道暍，谩挥毫雪傍栏吟。月明川上观流水，爱尔澄然物外心。
夏日苦热和林梅墩使君纳凉涌月亭·其二
作者：陈一松
朝代：明

如焚暑气未曾收，我欲避之江上楼。今古人怜黄鹤去，乾坤身似白云浮。鸟飞欲堕炎波里，鱼跃频惊火树头。拟倒银河涤寰宇，祇悲渔父失沧洲。
岳阳晓发大雨次韵寄雨泉使君时二月十五也
作者：陈一松
朝代：明

节序三春半，风尘一客来。雨藏巴国树，云暗岳城台。雪浪翻犹没，林花湿更开。商霖如可作，还拟遍穷垓。
拟西北有织妇
作者：陈一松
朝代：明

西北有织妇，寂寂深闺里。朝朝弄机丝，纷纷不成理。霜月夜孤明，悲风四坐起。谁云无所思，良人在万里。言欲穿寒衣，经纬乱如此。仰盼双飞禽，妾身差可拟。借问从王师，烽火何年已。
春日衡阳道中次陈雨泉使君韵
作者：陈一松
朝代：明

星轺临岳度，云磴倚穹跻。双旆凌空出，千山人望低。折梅惊岁换，烧竹讶春迟。瑞色摇书剑，琼华照眼齐。
春日谒少鹄殿下燕饮复惠花醴侑以诗篇依韵奉谢
作者：陈一松
朝代：明

贤王有佳趣，词客独相过。园胜春披画，林芳鸟竞歌。馀尊沾后渥，名朵赏来多。不尽清狂兴，其如候骑何。
李氏山亭宴别五侍御馆丈分韵得柳字
作者：陈一松
朝代：明

饯别出郊亭，系马亭前柳。袅袅向南枝，折赠同心友。白日照飞霜，星轺下北斗。当路无豺狼，澄清志不负。昔登白玉堂，忆君同结绶。晨夕恣欢谈，浪迹今何有。念之动中怀，况兹复分手。离弦促征鞍，殷勤更杯酒。共言别相思，宁辞坐云久。
次馆壁韵
作者：陈一松
朝代：明

湘江如练带平原，长沙自古称雄藩。封疆万里秦郡国，阡陌一望汉王孙。衡岳南来负形胜，洞庭北走开户门。感慨有怀洛阳少，治安策在何销魂。
永丰道中次雨泉使君韵
作者：陈一松
朝代：明

于役戒晨征，春入湘西路。方停永丰节，忽返黄茆驭。道有荷薪者，相惊问何故。岂急苍生病，岂勤紫芝晤。使君自有真，劳劳非所悟。语终忽我辞，飘飘若鸿翥。因之念故人，伐木鸟声数。感慨思其言，似知出与处。回首欲叩之，夜雨鸣空树。
秩满荫子酬素原先生
作者：陈一松
朝代：明

虚糜忽奏虞廷考，殿最从将汉法持。岂谓恩叨延世泽，翻惭尘忝负明时。过庭祇望书能读，报国那知孝可移。我已偏舟归海上，逢人休说有垂丝。
立春
作者：陈一松
朝代：明

天临客鬓逢春日，岁逼青阳欲暮辰。云物瑞占周太史，图花巧剪汉宫人。旅怀尚觉沧洲远，淑气能催白发新。休沐满携仙掌露，恩辉犹带上林春。
腊雪健斋方伯诗邀傅方伯邸中共赏倚韵奉答
作者：陈一松
朝代：明

瑶华纷可折，持向古人看。布地怜三白，赏心同一丹。预知农望惬，能使客怀宽。莫对伤摇荡，庭中有岁寒。
舟中有作
作者：陈一松
朝代：明

楚国晚山霁，巴江春水生。雨馀烟浪阔，天远暮云平。若济惭非楫，临风想濯缨。未能投组去，泉石负幽盟。
访阴那山禅寺
作者：陈一松
朝代：明

二月那溪柳放梢，迟迟马膝路岩嶅。白莲已罢来时社，乌鹊犹存旧日巢。更有飞幡龙钵在，空留卓锡虎泉泡。濛濛世界山如海，小雨犹酥密似醪。
贱日酬索原先生
作者：陈一松
朝代：明

五十五年初度日，蹉跎双鬓愧浮生。每缘餐素多惭积，忽念劬劳百感并。阳至正逢吾代长，龙飞况直海波平。修龄有梦从天锡，不向金丹问九成。
迎新进土志感
作者：陈一松
朝代：明

几从芸阁事囊萤，今日瀛洲喜共登。奎聚早闻传太史，龙飞况复际中兴。愿将钟鼎酬三策，莫以筌蹄试六经。琼宴醉妇人快睹，迂庸深愧百年曾。献赋明光俱妙选，茫茫道岸几先登。三千正遘夔龙会，五百能无礼乐兴。共羡宫花簪绿鬓，谁怜笥草续玄经。珍重恩荣何以报，科名应不愧王曾。
迎新进士志感·其一
作者：陈一松
朝代：明
体裁：七言律诗

几从芸阁事囊萤，今日瀛洲喜共登。奎聚早闻传太史，龙飞况复际中兴。愿将钟鼎酬三策，莫以筌蹄试六经。琼宴醉妇人快睹，迂庸深愧百年曾。
迎新进士志感·其二
作者：陈一松
朝代：明
体裁：七言律诗

献赋明光俱妙选，茫茫道岸几先登。三千正遘夔龙会，五百能无礼乐兴。共羡宫花簪绿鬓，谁怜笥草续玄经。珍重恩荣何以报，科名应不愧王曾。
送吴之溪令宜章
作者：陈一松
朝代：明

飞旆楚南下，别筵河上秋。独怜仙令去，君是故人流。门种五株柳，阴垂百里庥。眷予故相忆，何以慰离忧。
送曾确庵大参之浙中
作者：陈一松
朝代：明

祖席停征盖，瑶琴伴使车。陇梅差可折，津柳若为舒。白雪歌来风，青春客佩鱼。不堪频送别，况乃岁将除。幸托蒹葭好，因攀玉树姿。忽从分手处，转觉渺心期。越国人占岁，楚乡客问歧。独怜汉川上，一鹢下江湄。
送曾确庵大参之浙中·其一
作者：陈一松
朝代：明

祖席停征盖，瑶琴伴使车。陇梅差可折，津柳若为舒。白雪歌来风，青春客佩鱼。不堪频送别，况乃岁将除。
送曾确庵大参之浙中·其二
作者：陈一松
朝代：明

幸托蒹葭好，因攀玉树姿。忽从分手处，转觉渺心期。越国人占岁，楚乡客问歧。独怜汉川上，一鹢下江湄。
送李屏山丞宝应
作者：陈一松
朝代：明

十年彩笔意何涯，此日承恩鬓未华。佐政风流唐少府，行春湖上汉仙槎。时艰民瘼堪垂涕，阀阅簪缨岂浪誇。正是枳林栖彩凤，飞腾还向帝王家。
送洪穆庵守信阳用前韵
作者：陈一松
朝代：明

千里芳尘骑欲飞，一麾出守别皇闱。看花正爱青春好，剖竹宁论壮志非。草树周南车下偃，风云蓟北客中违。政成他日承宣对，应有民图写瘦肥。
送苏阜山守许州用前韵
作者：陈一松
朝代：明

独怜题柱际龙飞，新拜分符出凤闱。政暇可堪棠阁卧，质成犹听芮邻非。春入中州花自好，云腾北阙意偏违。欲知稼穑供调燮，且向民间问瘠肥。
送蔡青山舅任丰泰仓
作者：陈一松
朝代：明

执鞭从委吏，徇禄岂辞卑。行道固如此，代耕良在兹。岭郡蛮烟合，都亭别思滋。驰驱看轫发，珍重慰吾私。
送镇江推宫黄复斋六安守吴肖渠清江令郭希宇三君之任
作者：陈一松
朝代：明

翩翩曾睹凤联飞，衔命初怜下禁闱。郡邑王图全盛在，江南民力半嗟非。泽中歌雁声应藉，天上班鹓愿岂违。揽策都门何所赠，莫将钟鼎付轻肥。
通州旅怀
作者：陈一松
朝代：明

展告辞枫阙，仓茫问粤津。几年为客梦，万里获归人。冰合堪濡滞，时平足隐沦。无能生羽翰，利涉待江春。几载客京华，千山归路赊。误将忠作孝，敢以宦为家。坏土变陵谷，关河阻汉槎。不须叹留滞，回首是天涯。
通州旅怀·其一
作者：陈一松
朝代：明

展告辞枫阙，仓茫问粤津。几年为客梦，万里获归人。冰合堪濡滞，时平足隐沦。无能生羽翰，利涉待江春。
通州旅怀·其二
作者：陈一松
朝代：明

几载客京华，千山归路赊。误将忠作孝，敢以宦为家。坏土变陵谷，关河阻汉槎。不须叹留滞，回首是天涯。
除夕
作者：陈一松
朝代：明

侧身忽感岁将换，去国那堪冻未消。凤历一年尘里尽，心旌万里梦中摇。趋朝恍若陪鹓侣，入社迟应讶海樵。短鬓有怀空对镜，深惭冥鹤自寥寥。
集句自遣
作者：陈一松
朝代：明

江亭晚色静年芳，皛皛行云浮日光。白首相知犹按剑，青春作伴好还乡。高车驷马带倾覆，行酒赋诗殊未央。舟楫渺然自此去，海天愁思正茫茫。
挽陈衍死敌
作者：陈一龙
朝代：明

荣膺一命出徂征，勇士堂堂统义兵。誓志矢心甘效死，愁云落日竟捐生。香山拟并孤高节，锦水空流咽哽声。英爽不随阴晦散，夜来长傍斗星明。
偶兴
作者：陈万几
朝代：明

萧萧铁骑捲潮来，百雉重城破竹开。结草竟虚龙驭去，乘轩空见鹤飞回。湘娥清泪啼斑竹，望帝芳魂委绿苔。独有崖山旧时月，凄凄还照越王台。
喜张穆至
作者：陈万几
朝代：明

朔风栗栗透絺衣，有客萧条坐钓矶。化鹤自怜城郭改，侩牛何事市尘非。东归有母空怀橘，西去无人问采薇。惆怅三噫歌欲罢，满天愁思雁鸿飞。
偶山
作者：陈万言
朝代：明

閒去看云碧海东，蓬瀛端在海门中。波涛萦绕双山出，草树交连一径通。崖冷石侵芦渚月，浪摇香落橘洲风。楚天归客鬓垂白，疑是酿泉来钓翁。
出门
作者：陈万言
朝代：明
体裁：古风

出门澹无营，閒步郭北隅。四野一何旷，仰见秋云徂。微风动萧林，残晖息远墟。忽然霞气新，散绮照轻裾。高歌以忘忧，薄言返故庐。
天台
作者：陈万言
朝代：明
体裁：五言律诗

积翠千层合，飞泉百丈开。秋凝寒雪下，雨驾白虹来。洞底花成药，潭中石化苔。若寻华顶胜，咫尺是蓬莱。
寄张宾王
作者：陈万言
朝代：明
体裁：七言律诗

十载秋霜滞远槎，同君漂泊各天涯。一江夜雨迷桃叶，二月春风落杏花。不是先生耽北郭，可如蒙叟著南华。只今海内论兄弟，先达朱门且任誇。
春日集浮邱社·其一
作者：陈万言
朝代：明

传闻王子晋，笙鹤访浮邱。邂逅葛仙令，相期汗漫游。双舄应难系，丹砂信可求。沧桑千劫火，天地一虚舟。我是陈崇艺，餐霞几百秋。城隅荡春水，沙边种橘洲。深谷变高岸，杰阁雄南州。结构者谁子，金门一隐侯。曾侍玉皇宴，早登清庙球。偃蹇似方朔，诗书富邺侯。黄阁待调燮，青山任去留。翻然遗胜景，付此方外俦。悲鸣立仗马，商声歌饭牛。此丘二三月，黄鹂声啁啾。倦鸟投林乐，冥鸿无弋忧。因忆壮年苦，枕戈眠戍楼。
春日集浮邱社·其二
作者：陈万言
朝代：明

闻道浮邱伯，淹留葛令车。坡仙遗石后，秦尉筑坛馀。未辟朱明洞，先寻水竹居。古松犹驻鹤，丹井已生鱼。晋代空玄理，流尘暗翠舆。铜驼委荆棘，铁骑满郊墟。游岳偕禽庆，全身拟大疏。云霄双舄远，芝术一丘锄。勾漏应难觅，桑田尚未淤。不逢天上使，难辨石间书。太史持龙节，南方建隼旟。临关占气色，入幕引冠裾。净土参禅寂，真宫听步虚。城隅经草创，胜事借吹嘘。眺览通冥浸，风谣变里闾。台阶归有日，吟望正愁予。
浮邱社怀赵太史
作者：陈万言
朝代：明

公暇鸣镳郭外行，池塘春草梦初醒。构堂临水岂无意，浴鹭游丝俱有情。仙听尊前谈葛令，行吟花下序诸生。浮邱胜事千年在，汤沐依然赵尉城。
长夏憩澹止园
作者：陈万言
朝代：明
体裁：古风

辞家谢尘虑，结意在岩壑。登高畏炎蒸，园林寄幽托。澄湖逼遥岑，仁智均所乐。入径参茂松，环洲杂芳若。灌木挺乔干，疏篁解新箨。中有百尺楼，凭虚荫寥廓。青山四壁垂，云气屡迥薄。朝汲葛翁水，夕放支公鹤。披襟步湖湄，飘风散花萼。逃暑荡兰枻，迎凉启罗箔。清宵寂无人，倚石纵盘礴。归偃北窗隅，三五映篱落。览花得沉冥，感遇任离索。物理本如此，俯仰亦何怍。
闻边报贡虏有变
作者：陈万言
朝代：明

我曾建节天雄军，赵魏良家负弩群。鸣弦跃马乐战斗，邯郸易水思前人。号召材官教五伐，愿言出塞护燕云。我官六月被移徙，上书幕府等空文。关西太史王槐野，文章纪述怀慇勤。三郡邦畿不设卫，豪雄寂寞为编民。上恬下熙博胜负，谁排阊阖一敷陈。穆皇践祚改元日，东夷西虏何纷纷。匈奴饮马潞河水，沧州一老射绝伦。掌中主客兵十万，不遗一矢徒逡巡。昨日报称虏远道，今朝槌岩鏖战频。东山张君真将种，饮血帐下期策勋。长驱跳堑冲虏阵，射雕先锋翳荆榛。橐驼人马相枕藉，傍岩百仞翻车轮。后军割级献枢府，皇恩犹贷贲军臣。诏从边外封京观，威震穹庐千万春。天生纠纠谭襄敏，都护横戈起七闽。遂拟筑台扼胡吭，累累相丽齿与唇。二十年来氛祲熄，谁云市马犬戎亲。偎予分竹都城下，谭公召饮酒数巡。抵掌高谈理燕蓟，我兵凭高战技新。书生借箸前画策，何不建置于西秦。公云马价入兵府，财力裕蓟应及邻。顺义虎视图西市，羌戎茶马沾皇仁。假虞伐虢乃其计，吾兵不守边城闉。遂致折将虏士女，西人洒泪空沾巾。明明天子见万里，求贤易将纷丝纶。吾友郑君负奇气，十年勋业动旒宸。一朝统驭连八镇，扯勒夫妇走恂恂。蹲刀衔土誓终服，外攘内治静边尘。杞人忧天斗西揭，安得长殳西海滨。粤南海上渔樵侣，欲作铙歌寄雁宾。
浮邱社怀赵太史
作者：陈三俊
朝代：明

闻道仙踪自昔年，苔封丹灶久茫然。何期太史来南国，讵为朱明辟洞天。大雅堂高留舄在，紫烟楼迥射光悬。野人不倦登临兴，遥望台星绕日边。
谒李忠简公祠
作者：陈三俊
朝代：明

岭表沧桑不计年，珠江风景故依然。孤忠节气知能几，一代文章孰敢先。御榻抗言如尚在，梅花诗句至今传。惭余后学抠衣日，想像高标海国前。
赠魏允楠
作者：陈三岛
朝代：明
体裁：古风

子春刺船去，伯牙鼓素琴。群鸟相鸣号，海水为阴沉。寥寥千载下，四望无知音。朝歌猗兰操，暮歌梁甫吟。抱膝一室内，俯仰增悲心。孟秋凉风至，飒然吹衣襟。
初秋喜邝无傲过宿山斋
作者：陈上庸
朝代：明

好月良宵能几何，衡门难得故人过。话逢子夜炎蒸去，事忆青山感慨多。酒可禁愁浑忘癖，诗能却病欲成魔。怡怀尚有留宾榻，满沼荷香鸟复歌。
望湖楼
作者：陈上庸
朝代：明

清迥凭湖侧，高轩枕水湄。望收青草阔，閒与白云期。落日凝寒雾，衰藤挂短枝。亭从天外赏，山许镜中窥。棹舫堤桥过，攀崖拥露跻。笛残知牧返，歌歇识渔疲。鸥尽忘机日，花多解语时。芄兰公子佩，秋水美人思。信有庾公酒，能无王粲词。下临虽不极，上出岂如斯。睇目神将远，濯缨吾在兹。
过小云谷梅亭听岭飞霞先辈鼓琴
作者：陈上庸
朝代：明

亭高日夕阴，四望欲春深。古木花争发，青山鸟自吟。我来及明月，君正抚瑶琴。雅韵同谁赏，泠泠此际心。
怀仙志
作者：陈世绂
朝代：明

恻恻微风几度思，芙蓉端不耐寒迟。当年命薄欢成梦，今日情痴怨入诗。笑语画中呼欲出，环声梅下到应疑。红楼旧恨知多少，得似莲香绝一时。
伏日横溪上疏乞休
作者：陈东
朝代：明
体裁：古风

夙昔秉玄志，淩翰升紫台。雄谈回马辩，巨藻顾龙才。辉光四座满，轩盖五方来。不求文仲举，宁论公孙猜。一朝分楚服，三载滞江陔。辛凉岘山泪，凄断郢门哀。感往情弥吝，怀来节易摧。屈平形稍颊，潘岳鬓全衰。瓠质事须用，蓬心信不开。题书移魏阙，毕志在蒿莱。
公安得应德村居诗酬赠
作者：陈东
朝代：明
体裁：五言律诗

相期丘壑意，怅望海云深。更落淮南叶，愁闻吴会吟。祖生先著策，贡禹未投簪。言贳盈尊酒，归来共竹林。
辰州送王兵宪
作者：陈东
朝代：明
体裁：七言律诗

奉命宣威建节旌，翩翩绣服照山城。传章遥识蛮酋拜，负弩新看县令迎。腊月梅花催别骑，春原柳色待行营。此日西南须静镇，知君无檄谕耆虻。
送张子言
作者：陈东
朝代：明
体裁：五言律诗

送君已萧瑟，况复值秋时。邻比存千里，劳歌起四思。口有张生舌，囊无季子赀。空闻说诗好，到处解人颐。
送张秀才省兄还句章
作者：陈东
朝代：明
体裁：五言律诗

卧病寡营虑，闭关生道心。还闻异国去，忽动故乡吟。海树延寒色，山城绪瞑阴。悬知康乐思，春草别来深。
金陵送林弘豫归莆
作者：陈中
朝代：明
体裁：七言律诗

触热才闻过建康，离亭何事又严装。家山久积南闽梦，旅雁愁分蓟北行。一骑斜阳槐影绿，孤舟细雨藕花香。念予未遂林泉愿，归思随君绕故乡。
状元瑞莲一茎三花
作者：陈义
朝代：明

白莲呈瑞水云东，谁识天公巧用工。并蒂亭亭开处异，双花灼灼本来同。恍疑秦晋连封国，犹讶娥英偶并宫。和气兆祥当此日，群黎咸诵乐年丰。
观石照
作者：陈之龙
朝代：明
体裁：古风

度岭入云林，满目生奇峭。灵壁起层峦，鸣泉泻幽窍。行行上高亭，岩头标石照。清莹似玉壶，空中瞩窈窕。众睨从旁窥，顾影各相肖。试问劫火因，世邈讵可料。大道尚含章，造物忌光耀。用晦存贞明，感兹悟要妙。
送友人使金陵
作者：陈之龙
朝代：明
体裁：七言律诗

皇华遥指凤台游，选胜无如问十洲。花草不惟春烂熳，衣冠兼似晋风流。竹枝遥落秦淮月，杨柳凄其燕子秋。传道吾宗新酿好，何时把握上牛头。
除夕立春
作者：陈之龙
朝代：明
体裁：五言律诗

薪火传无尽，春从腊底生。合分知岁序，断续似交情。柏叶随傩鼓，椒花带爆声。客中浑得醉，此夕有馀情。
华盖山
作者：陈九川
朝代：明
体裁：五言律诗

石磴盘空出，仙峰拔萃孤。中天分日月，隙地散江湖。洞彻藤萝合，林高鸟雀疏。俯怜尘宇扰，烟雾隔青都。
题桃源图
作者：陈九川
朝代：明
体裁：七言绝句

偶携乡里入山川，一隔尘寰几百年。世上秪言秦网密，桃源也有不租田。
夜泊荆溪
作者：陈九州
朝代：明
体裁：五言律诗

细柳湖边岸，青蒲水上舟。星随孤月动，山入暝烟收。鼓枻闻渔浦，悬灯见佛楼。客途春欲尽，归思满沧洲。
题盛孝子风木遐思卷
作者：陈九春
朝代：明
体裁：七言律诗

慈颜未遇不开襟，抱病依依更往寻。月傍旅魂千里梦，霜零清泪百年心。白头故国归方稳，宿草孤坟恨转深。惟有丹青知此意，至今风木有馀音。
古别离
作者：陈于廷
朝代：明
体裁：乐府曲辞

三岁为君妇，未尝下高堂。一朝远送别，伫立官道傍。君行官柳青，君归官柳黄。与君别经年，相思莫相忘。行过无定河，莫饮无定水。天涯游子心，饮之恐尔尔。应思闺中人，容光易摧毁。
拟谢仆射混游览
作者：陈于廷
朝代：明
体裁：古风

大块真劳生，俯仰日萦感。内庭鲜欢悰，远郊豁幽览。寓目极寥廓，开襟惬澄澹。岩阿秀菊萸，江漘揭葭菼。会叹景摇落，任观运流坎。代谢亦何常，章光总归闇。达人遗浮荣，自视一何欿。
拟陈思王赠丁仪王粲
作者：陈于廷
朝代：明
体裁：古风

王师入京邑，天宇俄廓清。九庙肃钟簴，十陵剪棘荆。皇路日就坦，相君靡自盈。吐哺则公且，辟门罗隽英。黄发緤圭组，深岩贲弓旌。嗟余同心侣，夙昔谐嘤鸣。胡为慕孤介，坚欲解世缨。延陵匪通谊，千木庸近情。愿回墨子车，且过朝歌城。
游主山
作者：陈于廷
朝代：明
体裁：七言律诗

飞檐矗汉势崒嵂，徙倚危栏望不穷。云度山腰来远翠，霞随日脚绘奇红。风尘回出清虚上，天籁时闻碧落中。心境尽融空色界，恍疑身世见鸿濛。
念奴娇·五十自寿
作者：陈于泰
朝代：明

榴花照我，笑疏狂双眼，时青时白。种柳移松堪伴侣，世上软红都隔。二乐名园，三秋命阁，半亩溪干宅。杜衡兰芷，有时散发行摘。暇则烂醉高歌，清风明月，倚户招为客。江左夷吾应好在，那用东山复出。伯玉知非，买臣幸贵，两者谁相易。近来陶写，老怀丝竹闲适。
宣庙御笔马
作者：陈于陛
朝代：明
体裁：五言律诗

宝绘传神骏，权奇尺素收。蹄攒双碧玉，文散五花虬。赤汗当沾臆，黄金为络头。天闲今万匹，何必按图求。
登华至青柯坪纪胜
作者：陈于陛
朝代：明

偶从灵岳访真源，秀插青冥势自尊。潭底五龙盘地轴，崖端双鹜划天门。攀萝欲借金仙掌，散发宜窥玉女盆。自有芙蓉三尺在，莲花十丈岂须论。望中烟朵气佳哉，疑是三神海上来。坼峡霾云高士卧，峭峰削壁巨灵开。银河倒泻晴飞雨，石鼓高悬昼殷雷。愿结茅亭依玉井，不愁蕊笈閟丹台。两度仙坪回俗驾，烟霞绝巘兴难忘。欲凭芒屩青藜杖，更裹黄精白石粮。掌上芙蓉囊五露，池头沆瀣挹三浆。还应坐啸中峰顶，手摘明星瞰太荒。铁索金梯苦未攀，半山台榭亦开颜。秦城北漠寒烟外，汉阙南山夕照间。云栈千盘平若荠，龙门一曲细如环。奇游恨不通仙史，紫气空留百二关。
登华至青柯坪纪胜·其一
作者：陈于陛
朝代：明

偶从灵岳访真源，秀插青冥势自尊。潭底五龙盘地轴，崖端双鹜划天门。攀萝欲借金仙掌，散发宜窥玉女盆。自有芙蓉三尺在，莲花十丈岂须论。
登华至青柯坪纪胜·其三
作者：陈于陛
朝代：明

两度仙坪回俗驾，烟霞绝巘兴难忘。欲凭芒屩青藜杖，更裹黄精白石粮。掌上芙蓉囊五露，池头沆瀣挹三浆。还应坐啸中峰顶，手摘明星瞰太荒。
登华至青柯坪纪胜·其二
作者：陈于陛
朝代：明

望中烟朵气佳哉，疑是三神海上来。坼峡霾云高士卧，峭峰削壁巨灵开。银河倒泻晴飞雨，石鼓高悬昼殷雷。愿结茅亭依玉井，不愁蕊笈閟丹台。
登华至青柯坪纪胜·其四
作者：陈于陛
朝代：明

铁索金梯苦未攀，半山台榭亦开颜。秦城北漠寒烟外，汉阙南山夕照间。云栈千盘平若荠，龙门一曲细如环。奇游恨不通仙史，紫气空留百二关。
花枝独鹊
作者：陈于陛
朝代：明

天上成桥罢，人间化印迟。一从栖上苑，那复向南枝。拂羽琼花落，穿林宝树垂。夜飞绕明月，朝语噪晴曦。表瑞巢堪咏，怀仁鷇可窥。皇家时有喜，先报九重知。
金台观
作者：陈于陛
朝代：明
体裁：七言律诗

丹岩玉洞倚云平，十二雕栏瞰五城。阁道西来通阆苑，渭川东去入蓬瀛。钓璜人远螭谁获，祠宝台湮雉自鸣。王业伯图成底事，翛然从此学长生。
寄余玉馨表妹
作者：陈云仙
朝代：明

往年同学换鹅经，冰镜无尘玉有馨。织锦才高推独步，落梅妆好对双清。春朝携手看花发，秋夜凭肩待月明。别后相思烟水隔，海棠红绽想仪形。忆别分携在柳阴，奇山上望象山岑。手牵玉藕丝难断，口嚼青茶苦自禁。古镜不磨难见面，银缸未点尚留心。寥寥孤馆同谁语，芭雨桐风几夜深。
寄余玉馨表妹·其一
作者：陈云仙
朝代：明

往年同学换鹅经，冰镜无尘玉有馨。织锦才高推独步，落梅妆好对双清。春朝携手看花发，秋夜凭肩待月明。别后相思烟水隔，海棠红绽想仪形。
寄余玉馨表妹·其二
作者：陈云仙
朝代：明

忆别分携在柳阴，奇山上望象山岑。手牵玉藕丝难断，口嚼青茶苦自禁。古镜不磨难见面，银缸未点尚留心。寥寥孤馆同谁语，芭雨桐风几夜深。
寄外
作者：陈云仙
朝代：明

去时尔语尚云云，去后音书总不闻。残黛懒描三月柳，乱鬟愁理一梭云。可堪林际鸠呼妇，颇奈天边雁叫群。难得相逢容易别，机丝何用织回纹。
江行
作者：陈云仙
朝代：明

止为偷闲狎鹭鸥，扣舷歌唱出沙洲。又从别浦寻幽兴，观采荷花女伴游。
秋日怀外
作者：陈云仙
朝代：明

木栏杆外思依依，目断天涯去雁飞。心欲裁书何处达，诗题红叶泪沾衣。
美人看剑
作者：陈云仙
朝代：明

试取妆前玉匣开，光铓秋水迫人来。风尘可与儿夫佩，漫道儿夫得意回。
九月节后希石林公邀游西岩分得须字
作者：陈亮
朝代：明
体裁：五言律诗

佳色尚未远，登临兴不孤。秋风吹远树，暮色满平芜。白发题诗懒，黄花汎酒须。幽栖终未果，即此寄欢娱。
代赋野堂诗
作者：陈亮
朝代：明

白沙深浅映丛篁，中有幽人卜草堂。绕屋晴波浮鸭绿，近堤新柳拂金黄。芳洲水满凫鸥集，曲岸风来杜若香。小艇繫篱閒不钓，青山当户澹相忘。幽居岂必岩栖远，涉世何如书味长。庞德只将安遗子，冯唐不觉老为郎。床头古帖从人借，缸面新醪约客尝。谁道沽名高世俗，悬知得趣在林塘。胜游屡接湖山赏，晚学难追翰墨场。时得抱琴弹夜月，濯缨遗曲和沧浪。
代送林童子恩荣学道之延平
作者：陈亮
朝代：明
体裁：七言律诗

一棹夷犹上剑津，烟霞楼观可栖身。云山漫漫空伤别，野鹤昂昂已出尘。溪路梅花千树雪，仙家瑶草四时春。他年鍊得金丹就，持向高堂寿老亲。
六月初七夜与岭南族中长少二十二人乘月泛西湖示诸同游
作者：陈亮
朝代：明
体裁：古风

落日动高兴，轻舟过碧浔。方欣齐桡乐，复惜群山阴。时爱波上月，清光犹未沉。乍离洲渚浅，稍入蒲荷深。花香袭人衣，水风凉我襟。杯行吸素彩，曲度飘清音。繁华不可再，新赏良在今。
再送唐进士士昭之京
作者：陈亮
朝代：明
体裁：古风

鸷鸟刷劲翮，志欲凌九霄。神鱼鼓巨浪，岂惮禹门遥。十年磨干将，试用在一朝。学富名早著，才高擢宜超。衰年辱见知，听言生风飙。将期白首好，无奈青云招。春风吹江水，草色满河桥。追攀不可及，伫立送行镳。
冬日游屿南登龟石赋诗贻同志
作者：陈亮
朝代：明
体裁：古风

畴昔过兹乡，驻马望龟石。蹉跎两鬓华，始作登临客。是时冬向深，气候未萧瑟。追随得良友，周览访奇迹。浮云散轻阴，日霁见海色。千岩含暮景，湖影浸空碧。郊原纷绮错，左右罗第宅。向来多贤豪，声誉何籍籍。良辰作佳游，此地几登历。我来一感慨，俯仰视今昔。落日松风生，迟回景将夕。
古意呈陈汉臣
作者：陈亮
朝代：明
体裁：古风

郁郁涧底松，离离原上草。春风一吹拂，秀色相映好。金商行素秋，滋蔓已枯槁。大材终不凋，且向岩壑老。娟娟孤生竹，托根在别岛。枝干苦不长，风烟莫能扫。寒暑更代谢，霜雪正倾倒。相期抱幽独，贞坚以为保。
壬辰春淮南有警报元帅吴公首议筑城求故址刘氏祠堂在焉伤其毁拆慨然有作
作者：陈亮
朝代：明
体裁：古风

涌泉门北湖西偏，刘公祠堂垂百年。华榱杰栋压湖曲，老榕脩竹摩苍烟。羽书昨日淮南至，官司已卜城濠地。毁垣拆屋行见嗟，累岁经营旬日废。风亭月榭一时空，回首旧游如梦中。更说当年樗里子，谁令卜宅近秦宫。
夏日过石首简天石老禅
作者：陈亮
朝代：明
体裁：古风

世累日多门，驰驱厌尘杂。驾言寻招提，双屐蚤已蜡。霜馀叶尽飘，回首见孤塔。入门谒金仙，钟鼓响鞺鞳。吾师投迹久，终岁一旧衲。曾从大方游，已悟世外法。深居行无取，问语终不答。竹影覆经房，茶烟绕禅榻。天寒日苦短，千嶂夕阴合。笑别虎溪头，松风起萧飒。
夜泊古崎
作者：陈亮
朝代：明
体裁：古风

寒山夜苍苍，清狷数声响。风生芦苇鸣，水落洲渚广。月暗知潮来，时闻人荡桨。
奉别吴志孚先生
作者：陈亮
朝代：明
体裁：古风

泽国鸿雁集，衡门风雨深。斋居抱行素，恻恻感秋吟。久怀延陵风，高驾幸过临。惠然襟期合，孰云旷难寻。既洁樽中醪，载拂床上琴。无言一会易，赖写千古心。忆昔倾盖时，游集多朋簪。临觞忽不乐，感旧复慨今。盛时不重来，白发苦相侵。斯文恐将坠，勖尔道自任。三江多兰茝，地古饶云林。跂望信修阻，尚忆金玉音。
奉寄高廷礼时求贤甚急高且讲学编诗不暇
作者：陈亮
朝代：明
体裁：七言律诗

壮游心事已蹉跎，寂寞扃扉似养疴。秋尽却看来雁少，暮愁空对远山多。频伤白露摧兰蕙，独羡清风满薜萝。见说新编又超绝，近来衡鉴复如何。
寄道士陈芝山
作者：陈亮
朝代：明
体裁：五言律诗

客舍重相问，仙标见转难。一年秋复尽，两地月同看。宫巷闻弦诵，霞洲想佩环。圣朝方急士，莫倚是黄冠。
寄陈叔起时在永嘉不归
作者：陈亮
朝代：明
体裁：七言律诗

闽南一别几经秋，林馆莺花忆旧游。过雁不堪频北望，沧江无奈自东流。风尘冉冉逢人少，江草萋萋向客愁。白发丹青应更好，何时飞翰寄沧洲。
悼犬行
作者：陈亮
朝代：明
体裁：古风

沙村月黑无人行，猛兽咆哮绕舍鸣。时来攫取村中犬，突入篱落居人惊。韩卢乌喙誇疾足，平地宁知罹虎毒。十家九室无吠声，更恐穿牢噬黄犊。君不见岑君昔在魏郡时，吠犬不惊足生氂。又不见九江当年有循吏，群虎渡河俱远避。方今政美时复平，那得此物来纵横。谁能驱屏入穷谷，却使驺虞地上行。
戏简彦衡彦宾昆仲兄客陆庄弟客镇右
作者：陈亮
朝代：明
体裁：古风

陆浑庄畔多芳树，旧识德成岩下路。书堂正对大溪头，犹是伸蒙旧居处。读书何必傍溪山，书编幽兴自相关。亦知林下云泉好，应恨堤中日月閒。客衣未垢宁辞浣，湖上月明随往返。却忆惠连深下帷，一去不知春事远。近堤蒲叶已含滋，五日归心岂肯迟。预拂东林松下石，与君长日话襟期。
拟咸阳怀古
作者：陈亮
朝代：明
体裁：七言律诗

群山迢递走咸阳，王业当年此地昌。天府首开秦社稷，金城今作汉封疆。渑池北入河流去，轵道西连草树荒。故苑离宫何处是，空令词客吊兴亡。
晚春閒思
作者：陈亮
朝代：明
体裁：五言律诗

门巷客来稀，閒居静掩扉。微风花自落，细雨燕双飞。向晓披遗帙，迎暄换袷衣。年年此时节，惆怅送春归。
沧浪清隐
作者：陈亮
朝代：明
体裁：五言律诗

我爱沧浪水，千寻见底清。月明三岛近，风定一波平。清隐将遗世，垂竿不钓名。何时歌鼓枻，相就濯尘缨。
游瑞岩
作者：陈亮
朝代：明
体裁：古风

古磴入幽洞，危亭俯层巅。昔闻魑魅居，幻作兜率天。生平爱奇观，双屐劳攀缘。安知穷海陬，有此佳山川。凉秋天宇晶，四壁无浮烟。凭高送远目，海色清无边。开筵荐芳樽，拂石看名镌。登临惬素赏，感槩伤华颠。一丘志未酬，百虑纷相牵。日夕返吾策，高怀徒怅然。
澹虚亭为何明府作
作者：陈亮
朝代：明
体裁：古风

结宇临清旷，宾客日过从。有时抱幽独，深觉心赏通。霁月澄清景，微云含水容。群动喧已寂，众色望俱空。了与世氛远，豁然心境同。冥怀信足乐，王事徒劳衷。何日拂衣去，高攀陶令风。
田园感兴
作者：陈亮
朝代：明
体裁：古风

近宅数亩田，种秫仍种粳。三时力农事，幸见秋禾登。大儿能了官，输租先入城。小儿方能学，稍长还愿耕。不喜儿孙多，不愿仓廪盈。所愿薄税敛，庶几家业成。
秋日感怀
作者：陈亮
朝代：明
体裁：古风

白露下庭树，忽然天地秋。萧条海上望，怆恻令人愁。世路日梗纷，干戈满中州。王业岂不广，居然如缀旒。嗟彼徇名人，尚爱关内侯。南琛效职贡，尽逐沧溟舟。印绶何累累，报国无良筹。独有云台子，深怀蹙额忧。
秋日登御风台
作者：陈亮
朝代：明
体裁：古风

雁峰有高台，西望近林岭。乘閒一展眺，举步凌绝顶。秋高灏气肃，风物渐凄冷。寒螀始发声，过雁有遗影。惟时收穫竟，远目足驰骋。北海澄不波，西山碧逾净。萧晨感摇落，赏玩爱清景。未结尘外游，即此足幽屏。
秋日访董伯元于玉溪李子麒招饮得吟字
作者：陈亮
朝代：明
体裁：古风

久别乖致书，暂喜能盍簪。访旧获新益，式契求友心。半生绍箕裘，常恐力不任。栖迟就荒陋，孰使殷忧深。溪光湛虚明，露气浮高林。虚斋坐超越，庶以开烦襟。杯盘劳亲朋，幽赏难重寻。聊持合并乐，写作清夜吟。
秋暮怀刘宗鲁
作者：陈亮
朝代：明
体裁：古风

海国别来久，长怀琼树枝。閒斋坐幽独，怅望秋风时。自非物外人，邈焉难与期。空伤绿华歇，坐惜白日驰。徘徊孤月明，怆恻蛩声悲。对此更愁予，劳歌空尔思。
答林兄宗正同寓邑之溪上
作者：陈亮
朝代：明
体裁：五言律诗

自有当年约，宜开此日襟。相逢秋叶尽，共话夜灯深。疏拙缘多难，迟回负寸心。怀君吟啸地，图史满东林。
赋得万石冈为宗献刘君作
作者：陈亮
朝代：明
体裁：古风

苍山西行争骏奔，众峰独有筹峰尊。连冈坡陀走平陆，参错万石如云屯。我疑秦人鞭石走，来与人间作岗阜。又疑仙子遗羊群，有形犹似猛兽蹲。乃知元气自凝结，异状奇姿纷突兀。秋风不扫白云根，晓雾长迷玄豹穴。曾闻山下有高坟，彭城馀泽多子孙。声名能与崇冈并，他日当为万石君。
赠延平王指挥
作者：陈亮
朝代：明
体裁：古风

将军英年负才武，坐镇闽藩乐风土。旆拂九华峰际云，帆开双剑津头雨。太平不复事刀弓，对酒投壶如祭公。胜游随处题名在，何必燕然纪战功。
送林孔逸从军北上
作者：陈亮
朝代：明
体裁：古风

脱却缝掖衣，更结曼胡缨。安能郁郁事笔砚，男儿本自重横行。越王山下秋风起，塞北此时严保垒。皇家选士重防秋，迢递征途从此始。从军莫问所从谁，抱艺怀才无不宜。筹边亦自有奇策，专事弓刀徒尔为。此行壮气何激烈，酌酒送君那忍别。万里封侯非所难，玉关功成须早还。
陪徐汝澄元晖元中张宗献陈彦初诸君饮陈太真湖亭顺泛沧洲矶游三山书院沿郭西而归同赋
作者：陈亮
朝代：明
体裁：五言排律

白日照湖曲，嘉树蔼芊芊。开筵眺丽景，卷幔俯晴川。远岫列苍翠，芳洲纷眇绵。挥觞观鱼鸟，写兴吟兰荃。落日举轻棹，幽情期赏延。沿淮入空阔，望尽云霞天。天际见新月，城头生暮烟。预愁鼓角动，饮散各言旋。
雪山歌送人宰蜀邑
作者：陈亮
朝代：明
体裁：古风

西山巀嶭连云起，东望锦城如井底。四时积雪不曾消，春来尽作巴江水。郎官未识蜀山川，马首西行如上天。归到琴堂长对雪，益思美政答丰年。文翁旧化今如梦，期月应知蔼弦诵。蜀人解道杜陵诗，尽说公来雪山重。
题洋江林彦祯所藏洋江春晚图
作者：陈亮
朝代：明
体裁：五言律诗

江上晓来晴，春波鸭绿生。山云半敛色，汀芷尽含荣。野艇乘潮去，官桥隔岸横。亭中舒眺者，犹有爱鹅情。
题画竹
作者：陈亮
朝代：明
体裁：古风

王维远矣萧郎死，墨竹古来俱可数。自从老可出湖州，世人始信前无古。此图高古不知名，欲与湖州相抗衡。森森矛戟自相向，淅淅枝条如有声。高堂素壁时张挂，潇洒浑疑却炎夏。莫言无地种琅玕，自有清风满图画。
高彦恢适安堂
作者：陈亮
朝代：明
体裁：古风

即地可栖遁，何必远结庐。作堂依故宅，聊以适起居。青青映户庭，嘉木罗且敷。图史积左右，日与文士俱。有时风日佳，行吟步前除。萧散咏乐情，畅然形神舒。用世岂无心，出门畏嵚岖。优游保贞素，庶得遗毁誉。
万寿朝贺恭遇瑞雪
作者：陈仁锡
朝代：明
体裁：七言律诗

淩晨严驾喜趋陪，宫殿霏微映早梅。綵胜自缘龙藻结，仙花非为剪刀催。山山环架连云巘，树树交飞行庆杯。知是丹青描不出，天机织素待宸裁。
上雒王
作者：陈仁锡
朝代：明

天上来时水不旺，黄河自古辟洪荒。九年宗学胥称伯，一举秋闱独让王。松为著书深岁月，鹤因窥句步天潢。悬知乐善东平意，神庙奎章日月光。
东阿李侯
作者：陈仁锡
朝代：明

千峰高枕绿炊烟，蕉叶题诗课野田。稽古已知卑管晏，匡时犹未薄鱼盐。东湖令借西湖长，明圣池连泰岱泉。吏散空庭鸟雀静，远山云起任挥弦。
中后所王司农即席
作者：陈仁锡
朝代：明

海天暝色上高楼，刁斗霜严万籁收。粉蝶不来无树梦，钓矶未断有馀舟。六年旧识胡安定，一夜欣逢萧酂侯。知是雄边清白吏，选人央袋合深筹。
中秋
作者：陈仁锡
朝代：明

月华冷于霜，水白已成路。飞鸟静不鸣，羽毛纷可数。何处不相思，中天照彻时。昌期逢圣主，月桂长新枝。梦见关山候，愁闻风雨时。羁人新荡样，月影下波迟。游人凡气尽，历历是神仙。但恐神仙去，独留冰雪天。心与鸥俱白，琴将鹤共弹。忽闻松子落，微听水流潺。无计留月住，孤城绝域看。居延击刁斗，闺梦到城难。秋气变人天，烟云胜昨年。能教肌骨换，人似鹤翩跹。几见月当头，况逢此夜秋。忧勤不问夜，宵旿唤穷愁。
中秋·其一
作者：陈仁锡
朝代：明

月华冷于霜，水白已成路。飞鸟静不鸣，羽毛纷可数。
中秋·其七
作者：陈仁锡
朝代：明

秋气变人天，烟云胜昨年。能教肌骨换，人似鹤翩跹。
中秋·其三
作者：陈仁锡
朝代：明

梦见关山候，愁闻风雨时。羁人新荡样，月影下波迟。
中秋·其二
作者：陈仁锡
朝代：明

何处不相思，中天照彻时。昌期逢圣主，月桂长新枝。
中秋·其五
作者：陈仁锡
朝代：明

心与鸥俱白，琴将鹤共弹。忽闻松子落，微听水流潺。
中秋·其八
作者：陈仁锡
朝代：明

几见月当头，况逢此夜秋。忧勤不问夜，宵旿唤穷愁。
中秋·其六
作者：陈仁锡
朝代：明

无计留月住，孤城绝域看。居延击刁斗，闺梦到城难。
中秋·其四
作者：陈仁锡
朝代：明

游人凡气尽，历历是神仙。但恐神仙去，独留冰雪天。
中秋郊送龙节
作者：陈仁锡
朝代：明

使命光生貔虎台，中天玉树尽花开。满城喧鼓尊王事，五采流霞绣上台。涛沸中秋都似雷，碧天如洗见蓬莱。东方月出来何晏，一朵红云拥节来。中州宗学被甄陶，骏惠文孙天语褒。自有玺书耀河岳，奚劳玉兔数纤毫。
中秋郊送龙节·其一
作者：陈仁锡
朝代：明

使命光生貔虎台，中天玉树尽花开。满城喧鼓尊王事，五采流霞绣上台。
中秋郊送龙节·其三
作者：陈仁锡
朝代：明

中州宗学被甄陶，骏惠文孙天语褒。自有玺书耀河岳，奚劳玉兔数纤毫。
中秋郊送龙节·其二
作者：陈仁锡
朝代：明

涛沸中秋都似雷，碧天如洗见蓬莱。东方月出来何晏，一朵红云拥节来。
九日
作者：陈仁锡
朝代：明

身在图画中，不知身是画。还款境中人，遥向郡楼拜。河海英雄色，使君一席收。最难得佳客，月舞为人留。太守供调笑，所悲在古昔。敬亭与响山，同醉不同室。饮酒不相知，相知安在哉。传呼君太侈，忘却故人来。萝月转松色，水流无停川。胸怀忆耆旧，佳句倩谁传。剑戟带霜雪，客星似水间。歌残席已散，秋叶满空山。愁人未成眠，明月呼不起。一雁叫长天，暌孤示如此。近寻陶彭泽，远者将何之。寂寞音书断，今朝忆故知。
九日·其一
作者：陈仁锡
朝代：明

身在图画中，不知身是画。还款境中人，遥向郡楼拜。
九日·其七
作者：陈仁锡
朝代：明

愁人未成眠，明月呼不起。一雁叫长天，暌孤示如此。
九日·其三
作者：陈仁锡
朝代：明

太守供调笑，所悲在古昔。敬亭与响山，同醉不同室。
九日·其二
作者：陈仁锡
朝代：明

河海英雄色，使君一席收。最难得佳客，月舞为人留。
九日·其五
作者：陈仁锡
朝代：明

萝月转松色，水流无停川。胸怀忆耆旧，佳句倩谁传。
九日·其八
作者：陈仁锡
朝代：明

近寻陶彭泽，远者将何之。寂寞音书断，今朝忆故知。
九日·其六
作者：陈仁锡
朝代：明

剑戟带霜雪，客星似水间。歌残席已散，秋叶满空山。
九日·其四
作者：陈仁锡
朝代：明

饮酒不相知，相知安在哉。传呼君太侈，忘却故人来。
九日登金山
作者：陈仁锡
朝代：明

滁阳已订金山约，此日登临似梦游。迟我瓜州三候月，朅来鳌顶九逢秋。妙高日影招多景，甘露玄言落远洲。持节江干浑不寐，邀同壮士击中流。
九月朔过王庄偶读高适闭门无不可何事更登高句漫成三绝
作者：陈仁锡
朝代：明

古人悔归迟，三径随刈藁。有客近家园，芙蓉树树好。乍见衣薪者，秋都惨不号。低头弗敢问，何忍复登高。遥习古人语，酒酣读书骚。长怀康济念，闭户即登高。
九月朔过王庄偶读高适闭门无不可何事更登高句漫成三绝·其一
作者：陈仁锡
朝代：明

古人悔归迟，三径随刈藁。有客近家园，芙蓉树树好。
九月朔过王庄偶读高适闭门无不可何事更登高句漫成三绝·其三
作者：陈仁锡
朝代：明

遥习古人语，酒酣读书骚。长怀康济念，闭户即登高。
九月朔过王庄偶读高适闭门无不可何事更登高句漫成三绝·其二
作者：陈仁锡
朝代：明

乍见衣薪者，秋都惨不号。低头弗敢问，何忍复登高。
何承渠副将军招同张午垣徐都阃饮首山时桃花一枝开汤泉重搆祖帅治海舟待渡
作者：陈仁锡
朝代：明

无虑峰头十丈松，长髯慷慨复颂容。首山东望医闾峙，星使北来牛斗冲。席向觉华邀祖楫，泉如汤沸檄桃红。我行未睹单于面，拔剑中霄待举烽。徐孺陈蕃塞上从，侯谁在矣张仲同。君横长菜除丑虏，我有玄言问老龙。山向至尊齐拱极，水因剑折必朝宗。如今不卖卢龙塞，万国车书四海瀜。
何承渠副将军招同张午垣徐都阃饮首山时桃花一枝开汤泉重搆祖帅治海舟待渡·其一
作者：陈仁锡
朝代：明

无虑峰头十丈松，长髯慷慨复颂容。首山东望医闾峙，星使北来牛斗冲。席向觉华邀祖楫，泉如汤沸檄桃红。我行未睹单于面，拔剑中霄待举烽。
何承渠副将军招同张午垣徐都阃饮首山时桃花一枝开汤泉重搆祖帅治海舟待渡·其二
作者：陈仁锡
朝代：明

徐孺陈蕃塞上从，侯谁在矣张仲同。君横长菜除丑虏，我有玄言问老龙。山向至尊齐拱极，水因剑折必朝宗。如今不卖卢龙塞，万国车书四海瀜。
偶忆泇河善后纪事
作者：陈仁锡
朝代：明

泇河几百里，天下皆道斯。邳峄烦供忆，移邮设捕司。
关山谒庙
作者：陈仁锡
朝代：明

且就关山赊月色，何妨复岭一登高。神皋共庆丰年乐，广武宜知稼穑劳。紫殿驾车轻绝塞，严霜杲日动征袍。十年未雪辽山耻，不斩楼兰负宝刀。青青古柏插苍穹，写出丹里半岭红。双悬古井分清浊，独镇天中馘寇戎。洪武最先龙虎战，宋家漫说赵韩功。清流一派停公旆，百万雄兵谁与同。磨剑清泉静可探，游人三过为停骖。乱抽山筱栖寒野，净洗云根傍野峦。煮橡斋厨挑水急，寻诗玄室下山淹。远公送我真远矣，高阁应许日搆蓝。
关山谒庙·其一
作者：陈仁锡
朝代：明

且就关山赊月色，何妨复岭一登高。神皋共庆丰年乐，广武宜知稼穑劳。紫殿驾车轻绝塞，严霜杲日动征袍。十年未雪辽山耻，不斩楼兰负宝刀。
关山谒庙·其三
作者：陈仁锡
朝代：明

磨剑清泉静可探，游人三过为停骖。乱抽山筱栖寒野，净洗云根傍野峦。煮橡斋厨挑水急，寻诗玄室下山淹。远公送我真远矣，高阁应许日搆蓝。
关山谒庙·其二
作者：陈仁锡
朝代：明

青青古柏插苍穹，写出丹里半岭红。双悬古井分清浊，独镇天中馘寇戎。洪武最先龙虎战，宋家漫说赵韩功。清流一派停公旆，百万雄兵谁与同。
再赴亮社与万司理
作者：陈仁锡
朝代：明

星聚商丘再举樽，南州留辖素风存。重闱寿祉怡王母，大被论文治弟昆。秋水为神拔奇士，閒云随我涉疏园。归来案牍浑无事，入奏平反劝举飧。夜阑始觉湿衣裳，闻道广寒深且长。绕岸唐隋分古树，隔林笑语属长杨。蛟龙寂听惊人句，鸥鸟慈依牧郡场。有客明朝重载酒，相逢还似水中央。历落风尘总不知，海棠开遍探阑迟。邦君好客翻寻主，亮社多贤乐取斯。绿长羲台问奇字，白分轩帝带松枝。文章一变人稽古，砥柱狂澜自得师。
再赴亮社与万司理·其一
作者：陈仁锡
朝代：明

星聚商丘再举樽，南州留辖素风存。重闱寿祉怡王母，大被论文治弟昆。秋水为神拔奇士，閒云随我涉疏园。归来案牍浑无事，入奏平反劝举飧。
再赴亮社与万司理·其三
作者：陈仁锡
朝代：明

历落风尘总不知，海棠开遍探阑迟。邦君好客翻寻主，亮社多贤乐取斯。绿长羲台问奇字，白分轩帝带松枝。文章一变人稽古，砥柱狂澜自得师。
再赴亮社与万司理·其二
作者：陈仁锡
朝代：明

夜阑始觉湿衣裳，闻道广寒深且长。绕岸唐隋分古树，隔林笑语属长杨。蛟龙寂听惊人句，鸥鸟慈依牧郡场。有客明朝重载酒，相逢还似水中央。
出陈留忆汴
作者：陈仁锡
朝代：明

日涉芳园忆故知，纷纷芳草乱如丝。我行永久逢君至，执手如观未见书。从来明月不须期，流水因风珠玉随。万叶秋都客梦里，平江何日不相思。曲度间云意自迟，夜阑独酌强裁诗。江山待我皆如旧，况有新红劈荔枝。闻说嵩山礼旧师，青囊许我共抽丝。苍颜古貌滋朝气，载酒飞花有夜珠。暮云草树更长林，宇净山空月色深。别意不须问流水，且倾三百万重心。煮茗遍馀松桂心，引杯延赏涤烦襟。开红成幄翠如雨，鹤叫空庭夜未深。剪烛巴窗话雨时，翛然太古白云姿。花鲜月出人皆醉，静读黄庭意欲迟。卧起何须改旧诗，名园幽兴白华滋。本无轩冕萦怀抱，遥寄秋风渡马迟。汉室穷经礼宿师，伏生老矣拜昌时。献王纂雅褒天口，歆向披忠长玉枝。秋风摇落动归思，诠理谈玄自有师。坐看云起两不厌，前村孤屿一题诗。今日河南异昔时，官司倾盖有心知。更饶一段贤王意，设罍陈樽并载诗。诗囊珍重冠周南，药灶封题云气函。自汴过陈皎倍五，举杯邀月影还三。
出陈留忆汴·其一
作者：陈仁锡
朝代：明

日涉芳园忆故知，纷纷芳草乱如丝。我行永久逢君至，执手如观未见书。
出陈留忆汴·其七
作者：陈仁锡
朝代：明

剪烛巴窗话雨时，翛然太古白云姿。花鲜月出人皆醉，静读黄庭意欲迟。
出陈留忆汴·其三
作者：陈仁锡
朝代：明

曲度间云意自迟，夜阑独酌强裁诗。江山待我皆如旧，况有新红劈荔枝。
出陈留忆汴·其九
作者：陈仁锡
朝代：明

汉室穷经礼宿师，伏生老矣拜昌时。献王纂雅褒天口，歆向披忠长玉枝。
出陈留忆汴·其二
作者：陈仁锡
朝代：明

从来明月不须期，流水因风珠玉随。万叶秋都客梦里，平江何日不相思。
出陈留忆汴·其五
作者：陈仁锡
朝代：明

暮云草树更长林，宇净山空月色深。别意不须问流水，且倾三百万重心。
出陈留忆汴·其八
作者：陈仁锡
朝代：明

卧起何须改旧诗，名园幽兴白华滋。本无轩冕萦怀抱，遥寄秋风渡马迟。
出陈留忆汴·其六
作者：陈仁锡
朝代：明

煮茗遍馀松桂心，引杯延赏涤烦襟。开红成幄翠如雨，鹤叫空庭夜未深。
出陈留忆汴·其十
作者：陈仁锡
朝代：明

秋风摇落动归思，诠理谈玄自有师。坐看云起两不厌，前村孤屿一题诗。
出陈留忆汴·其十一
作者：陈仁锡
朝代：明

今日河南异昔时，官司倾盖有心知。更饶一段贤王意，设罍陈樽并载诗。
出陈留忆汴·其十二
作者：陈仁锡
朝代：明

诗囊珍重冠周南，药灶封题云气函。自汴过陈皎倍五，举杯邀月影还三。
出陈留忆汴·其四
作者：陈仁锡
朝代：明

闻说嵩山礼旧师，青囊许我共抽丝。苍颜古貌滋朝气，载酒飞花有夜珠。
前屯登赵将军城试万人敌放三火箭忽闻传烽登高阅战虏首至自瑞云堡
作者：陈仁锡
朝代：明

前屯自古瑞州城，兵火空馀一塔撑。至圣庙前剩有树，三山堡内半鸣钲。楼台倒下貔貅静，肉薄俄惊神鬼轰。提剑须叟虏首至，将军不减赵奢名。
前屯登赵将军城试万人敌放三火箭忽闻传烽登高阅战虏首至自瑞云堡
作者：陈仁锡
朝代：明
体裁：七言律诗

前屯自古瑞州城，兵火空馀一塔撑。至圣庙前剩有树，三山堡内半鸣钲。楼台倒下貔貅静，肉薄俄惊神鬼轰。提剑须臾虏首至，将军不减赵奢名。
南宿州吴观察过访
作者：陈仁锡
朝代：明

元祐重题庆历游，醉翁在不举杯酬。霜飞佛戟雄观察，影动星辰愧大丘。鸿雁消沉愁赤地，蛟龙掀舞撼神州。干戈满地惊时事，泗上登高理壮筹。楚云吴树乍相逢，夜访何须醉浊醪。野簌山肴篱绽菊，泉香酒美客持螯。风回湘泽新营垒，雷动江淮利挽漕。泗水诸侯观壁上，溪沙鱼鸟贼诗豪。
南宿州吴观察过访·其一
作者：陈仁锡
朝代：明

元祐重题庆历游，醉翁在不举杯酬。霜飞佛戟雄观察，影动星辰愧大丘。鸿雁消沉愁赤地，蛟龙掀舞撼神州。干戈满地惊时事，泗上登高理壮筹。
南宿州吴观察过访·其二
作者：陈仁锡
朝代：明

楚云吴树乍相逢，夜访何须醉浊醪。野簌山肴篱绽菊，泉香酒美客持螯。风回湘泽新营垒，雷动江淮利挽漕。泗水诸侯观壁上，溪沙鱼鸟贼诗豪。
南宿州有感
作者：陈仁锡
朝代：明

轮蹄四出拥荒丛，剪草编蓬立藁灰。十载久沉鸿雁信，八分不住版曹催。凿溪层垒开除道，因亩高低曲沼隈。闻说形家秀文脉，运沟一带水波回。
吴大中丞年伯即席
作者：陈仁锡
朝代：明

帝念民劳露处啼，旌旗初下慰云霓。两河动静关秦晋，一剿回夷振鼓鼙。圣主何尝讳灾异，天风应急奏颠黎。微臣忧杞先河决，好障中原与岳齐。
吴大中丞年伯即席·其一
作者：陈仁锡
朝代：明

帝念民劳露处啼，旌旗初下慰云霓。两河动静关秦晋，一剿回夷振鼓鼙。
吴大中丞年伯即席·其二
作者：陈仁锡
朝代：明

圣主何尝讳灾异，天风应急奏颠黎。微臣忧杞先河决，好障中原与岳齐。
周藩册封礼成时中秋夜雨
作者：陈仁锡
朝代：明

磐石藩屏骏有声，超然大雅自仙盟。钦承册命持龙节，式睹宗仪仰圣明。天子万年周室辅，中州一镜四方平。汴城自古沾恩地，月到天心雨欲晴。周宗世美赋振振，公姓公孙礼法遵。齿德占星瑞河洛，诗书赓雅动枫宸。鱼蒲龙节君恩重，玉树金枝桂窟新。何待夜珠来明月，五风十两总皇仁。持节郊关凛至尊，惇庸典礼展周亲。中天轮影环明月，万国元良仰一人。白发苍颜班帝子，稚龄绣褓舞王孙。岁其有矣干戈息，四海澄清快合辰。一点天心到岳嵩，维城雄险亘苍穹。图书皆五秋分半，皇极兼三日正中。仁义率先尊柱础，本支卜世种高松。讲筵无补勤咨询，汴土艰难启圣聪。
周藩册封礼成时中秋夜雨·其一
作者：陈仁锡
朝代：明

磐石藩屏骏有声，超然大雅自仙盟。钦承册命持龙节，式睹宗仪仰圣明。天子万年周室辅，中州一镜四方平。汴城自古沾恩地，月到天心雨欲晴。
周藩册封礼成时中秋夜雨·其三
作者：陈仁锡
朝代：明

持节郊关凛至尊，惇庸典礼展周亲。中天轮影环明月，万国元良仰一人。白发苍颜班帝子，稚龄绣褓舞王孙。岁其有矣干戈息，四海澄清快合辰。
周藩册封礼成时中秋夜雨·其二
作者：陈仁锡
朝代：明

周宗世美赋振振，公姓公孙礼法遵。齿德占星瑞河洛，诗书赓雅动枫宸。鱼蒲龙节君恩重，玉树金枝桂窟新。何待夜珠来明月，五风十两总皇仁。
周藩册封礼成时中秋夜雨·其四
作者：陈仁锡
朝代：明

一点天心到岳嵩，维城雄险亘苍穹。图书皆五秋分半，皇极兼三日正中。仁义率先尊柱础，本支卜世种高松。讲筵无补勤咨询，汴土艰难启圣聪。
夜渡金山
作者：陈仁锡
朝代：明

南国崔嵬势尽来，烟帆齐向镜中开。长空挂月疑无地，大海回风忽有山。以我宝刀随流水，何年锦浪起楼台。妙高深忆济时者，江左风流有异才。元良齿学简成均，朴遫如臣厕友宾。坐对空江邀祖逖，遥呼三诏愧焦君。深更细听鱼龙语，片苇平分吴楚云。独使至尊忧社稷，肯教终日醉曛曛。忆昔读书金山寺，墨花喷浪上青霄。楼台影碎云根活，潮汐磨砻鬼斧销。卷石无多阅世脱，龙宫一半住僧寮。涛声时共人声语，静吸中冷说圣朝。
夜渡金山·其一
作者：陈仁锡
朝代：明

南国崔嵬势尽来，烟帆齐向镜中开。长空挂月疑无地，大海回风忽有山。以我宝刀随流水，何年锦浪起楼台。妙高深忆济时者，江左风流有异才。
夜渡金山·其三
作者：陈仁锡
朝代：明

忆昔读书金山寺，墨花喷浪上青霄。楼台影碎云根活，潮汐磨砻鬼斧销。卷石无多阅世脱，龙宫一半住僧寮。涛声时共人声语，静吸中冷说圣朝。
夜渡金山·其二
作者：陈仁锡
朝代：明

元良齿学简成均，朴遫如臣厕友宾。坐对空江邀祖逖，遥呼三诏愧焦君。深更细听鱼龙语，片苇平分吴楚云。独使至尊忧社稷，肯教终日醉曛曛。
夜谒张许二公庙
作者：陈仁锡
朝代：明

二十四郡录元戎，一丸孤堞障环中。曲江齐唱升平乐，府制更张鱼钥空。魂魄毅兮如可作，胆肝铁也与谁同。风狂昼掩怍投拜，整顿山河北镐丰。嗟公逝矣瞿阳空，叹息谁者无梦翁。蘋藻古城旌义烈，萧条原野响寒虫。当年熊虎驰戎马，此日仳离叹转蓬。下土茫茫谁告语，双悬神镜照民穷。
夜谒张许二公庙·其一
作者：陈仁锡
朝代：明

二十四郡录元戎，一丸孤堞障环中。曲江齐唱升平乐，府制更张鱼钥空。魂魄毅兮如可作，胆肝铁也与谁同。风狂昼掩怍投拜，整顿山河北镐丰。
夜谒张许二公庙·其二
作者：陈仁锡
朝代：明

嗟公逝矣瞿阳空，叹息谁者无梦翁。蘋藻古城旌义烈，萧条原野响寒虫。当年熊虎驰戎马，此日仳离叹转蓬。下土茫茫谁告语，双悬神镜照民穷。
夜闻江上雨
作者：陈仁锡
朝代：明

五更细雨动青璈，破晓都来一枕涛。树影新添息浪柳，惊涛分溅使星袍。雪山白拥云帆出，金殿光悬海日高。直到留云数蕉树，因风甘露醉葡萄。
宁远鼓楼与将士痛饮励战
作者：陈仁锡
朝代：明

渐看光复慰疮痍，岳页重瞻旧汉仪。自有肝肠清塞北，肯容儿女梦辽西。膂力经营谁与先，十年战守说宁前。朔方重见尧日月，乐浪骎增汉幅员。
宁远鼓楼与将士痛饮励战·其一
作者：陈仁锡
朝代：明

渐看光复慰疮痍，岳页重瞻旧汉仪。自有肝肠清塞北，肯容儿女梦辽西。
宁远鼓楼与将士痛饮励战·其二
作者：陈仁锡
朝代：明

膂力经营谁与先，十年战守说宁前。朔方重见尧日月，乐浪骎增汉幅员。
寄询同门庐州严太守
作者：陈仁锡
朝代：明

使君标格如何拟，淡月寒空笼白梅。风土清嘉吏事少，空庭梳羽鹤徘徊。
山海关前屯副将军饮
作者：陈仁锡
朝代：明

前屯松树何笼嵷，手挽山河百二重。犬吠严城都似豹，铃摇清角语皆龙。阵云战苦忠魂厉，塞月清悬赤胆同。听说西戎发上指，拟将提槊向云中。宁前一线扼咽喉，壮士提刀孰与俦。山海当关蹲虎豹，肝肠如雪彻箜篌。精严壁垒云麾壮，吐纳天河楼橹稠。结发屯奴七十战，何愁李广不封侯。
山海关前屯副将军饮·其一
作者：陈仁锡
朝代：明

前屯松树何笼嵷，手挽山河百二重。犬吠严城都似豹，铃摇清角语皆龙。阵云战苦忠魂厉，塞月清悬赤胆同。听说西戎发上指，拟将提槊向云中。
山海关前屯副将军饮·其二
作者：陈仁锡
朝代：明

宁前一线扼咽喉，壮士提刀孰与俦。山海当关蹲虎豹，肝肠如雪彻箜篌。精严壁垒云麾壮，吐纳天河楼橹稠。结发屯奴七十战，何愁李广不封侯。
广武卫道中茶庵
作者：陈仁锡
朝代：明

树密山隈立马看，卧牛冈岭近前滩。乍闻似落前峰涧，久听方知近佛龛。未许尘容驻奔马，可教幽客写经函。病僧间傍溪边立，黄叶萧萧一草庵。城头便有山林色，野树蒙茸老岁年。低屋短垣门欲扃，花香酒熟鸟如弦。依依仙窟桃源里，小小溪深灵隐间。山水之滨容我老，半肩行李载轻烟。
广武卫道中茶庵·其一
作者：陈仁锡
朝代：明

树密山隈立马看，卧牛冈岭近前滩。乍闻似落前峰涧，久听方知近佛龛。未许尘容驻奔马，可教幽客写经函。病僧间傍溪边立，黄叶萧萧一草庵。
广武卫道中茶庵·其二
作者：陈仁锡
朝代：明

城头便有山林色，野树蒙茸老岁年。低屋短垣门欲扃，花香酒熟鸟如弦。依依仙窟桃源里，小小溪深灵隐间。山水之滨容我老，半肩行李载轻烟。
春水画骨歌
作者：陈仁锡
朝代：明

放舟春水听龙吼，九龙之山一培塿。我生有骨倩君手，笔走星辰酌大斗。床头万卷去其朽，饱啖鲜霞如啖藕。采茶阳羡调尊卤，新植芙蓉二十亩。竟日关门简徒偶，至尊独夏谁司咎。赤心事君以求友，肝胆应许奉元首。生来不受利名牵，谈笑烟霞挥敝帚。添入长松鸣蚴蟉，敬赓天保上君寿。东南力竭何所有，聊写莱麦在图右。我欲持图上黼扆，长随父老击牛酒。
江心道中
作者：陈仁锡
朝代：明

石田亦可耕，愿人行好事。舆中聊自吟，田父荷杖至。田父如何说，中情慨以慷。下车入其室，举手贺年康。年康不可失，遗秉寡妇攘。及此召业户，官家蠲逋粮。子粒何可得，买牛筑道傍。邻人且协贷，处处熟黄粮。邻人不贷牛，一荒连坐九。同我妇子馌，出入互相友。举善甲期会，凿城计户口。所在置沼池，积水良可久。守卫勿准状，军牢勿下乡。指挥戒私敛，牧夫急贤良。百善至仪真，金汤亘千里。勤将此法行，田畯至止喜。汉主自临河，金钱曷足数。人人皆抱薪，谁识徙薪苦。倒影入寒塘，青青映垂柳。回头见青山，形影俱何有。乍见钓鱼人，时逢斫草妇。崎岖小径行，大道如莽芜。
江心道中·其一
作者：陈仁锡
朝代：明

石田亦可耕，愿人行好事。舆中聊自吟，田父荷杖至。
江心道中·其七
作者：陈仁锡
朝代：明

守卫勿准状，军牢勿下乡。指挥戒私敛，牧夫急贤良。
江心道中·其三
作者：陈仁锡
朝代：明

年康不可失，遗秉寡妇攘。及此召业户，官家蠲逋粮。
江心道中·其九
作者：陈仁锡
朝代：明

汉主自临河，金钱曷足数。人人皆抱薪，谁识徙薪苦。
江心道中·其二
作者：陈仁锡
朝代：明

田父如何说，中情慨以慷。下车入其室，举手贺年康。
江心道中·其五
作者：陈仁锡
朝代：明

邻人不贷牛，一荒连坐九。同我妇子馌，出入互相友。
江心道中·其八
作者：陈仁锡
朝代：明

百善至仪真，金汤亘千里。勤将此法行，田畯至止喜。
江心道中·其六
作者：陈仁锡
朝代：明

举善甲期会，凿城计户口。所在置沼池，积水良可久。
江心道中·其十
作者：陈仁锡
朝代：明

倒影入寒塘，青青映垂柳。回头见青山，形影俱何有。
江心道中·其十一
作者：陈仁锡
朝代：明

乍见钓鱼人，时逢斫草妇。崎岖小径行，大道如莽芜。
江心道中·其四
作者：陈仁锡
朝代：明

子粒何可得，买牛筑道傍。邻人且协贷，处处熟黄粮。
河北道中
作者：陈仁锡
朝代：明

贼徒拥邯郸，杀士不敢格。纵横曹濮间，未知兵与贼。中州有风怪，铁碎瓦独全。更看险绝处，九霄石碓悬。
河间王太守
作者：陈仁锡
朝代：明

河瀛望巴借深筹，樗栎还勤药笼搜。朝以扁公为太守，天教赤子作桓侯。同人犹自称秦越，运腕先须问乐愁。昔有真人入御梦，一凡名已动金瓯。
洛游燕赵怀古
作者：陈仁锡
朝代：明

丹忠只有君侯血，兵冗先知宋室空。十载汤阴浑梦是，睢州又过岳王宫。戴星蹇涉渡滹河，八郡良家气若何。易水昔寒今已热，制奴还少一荆轲。可怜六国佳公子，不及燕山太子丹。裘马无宁取胡服，柏松长愧血秦关。天旌公子侯门死，图挟樊期七首孤。止为汉家真帝出，亡秦元不是燕胡。梦里寻身身亦假，醒来觅梦梦还真。源头识得皆由我，道在无求梦不侵。茕茕满目挂征鞍，母在肯教襁褓残。今日路旁皆孝子，身寒不敢泣衣单。
洛游燕赵怀古·其一
作者：陈仁锡
朝代：明

丹忠只有君侯血，兵冗先知宋室空。十载汤阴浑梦是，睢州又过岳王宫。
洛游燕赵怀古·其三
作者：陈仁锡
朝代：明

可怜六国佳公子，不及燕山太子丹。裘马无宁取胡服，柏松长愧血秦关。
洛游燕赵怀古·其二
作者：陈仁锡
朝代：明

戴星蹇涉渡滹河，八郡良家气若何。易水昔寒今已热，制奴还少一荆轲。
洛游燕赵怀古·其五
作者：陈仁锡
朝代：明

梦里寻身身亦假，醒来觅梦梦还真。源头识得皆由我，道在无求梦不侵。
洛游燕赵怀古·其六
作者：陈仁锡
朝代：明

茕茕满目挂征鞍，母在肯教襁褓残。今日路旁皆孝子，身寒不敢泣衣单。
洛游燕赵怀古·其四
作者：陈仁锡
朝代：明

天旌公子侯门死，图挟樊期七首孤。止为汉家真帝出，亡秦元不是燕胡。
滁州
作者：陈仁锡
朝代：明

牧人何处秼清湍，廿万金钱空范韩。百二山河雄发刱，万千铁骑盛鸣銮。国初累诏蠲租厚，奕叶承平放马宽。所在戎夷羁衅鼓，纷纷缯市掷壶餐。寒花满谷馥初晴，匹马关山倚杖寻。半热黄云贲穷坏，乍看紫气净阴霖。千家烟火炊新黍，一夜秋声急逮砧。南国层峦锦带远，授衣抉纩庆平成。半村半郭树栖霞，耆旧山川总一家。风俗葛天追朴雅，衣冠晋代薄浮誇。山阴并美差无竹，阳羡同幽只少茶。昨月中秋册金简，晴云又覆孟嘉纱。稚子盈门岂渥洼，故园松菊自成家。抽书夙好初盈几，摘藕方鲜旦及瓜。借问芙蓉开几树，不知丹桂剩馀花。江南数月多风雨，碧玉琅玕未可誇。
滁州·其一
作者：陈仁锡
朝代：明

牧人何处秼清湍，廿万金钱空范韩。百二山河雄发刱，万千铁骑盛鸣銮。国初累诏蠲租厚，奕叶承平放马宽。所在戎夷羁衅鼓，纷纷缯市掷壶餐。
滁州·其三
作者：陈仁锡
朝代：明

半村半郭树栖霞，耆旧山川总一家。风俗葛天追朴雅，衣冠晋代薄浮誇。山阴并美差无竹，阳羡同幽只少茶。昨月中秋册金简，晴云又覆孟嘉纱。
滁州·其二
作者：陈仁锡
朝代：明

寒花满谷馥初晴，匹马关山倚杖寻。半热黄云贲穷坏，乍看紫气净阴霖。千家烟火炊新黍，一夜秋声急逮砧。南国层峦锦带远，授衣抉纩庆平成。
滁州·其四
作者：陈仁锡
朝代：明

稚子盈门岂渥洼，故园松菊自成家。抽书夙好初盈几，摘藕方鲜旦及瓜。借问芙蓉开几树，不知丹桂剩馀花。江南数月多风雨，碧玉琅玕未可誇。
赵元戎招饮角山观海楼移酌署中
作者：陈仁锡
朝代：明

岩关开府镇羌氐，舜曰蝉联沛泽瀰。大海东来驻箕尾，男儿到此照须眉。锦州苦战身为堞，渤澥狂歌浪是匜。我亦逢君大敌勇，且倾三百任樽移。
辛未重九前四日以封册至自滁太仆徐翁夜深载酒赋诗
作者：陈仁锡
朝代：明

论交十载上公车，携手邮庭月色华。颇牧久高青镇闼，夔龙先借课骝骅。间吟昔赋春梅赠，司鼓重将秋菊挝。商略龙兴建置意，救时应泛丈人槎。梓里同朝事圣君，秋山暮色细论文。三生石上曾留句，双井楼头好宿云。孳牧万群来渥马，屯田千里覆黄馧。月明载酒重扶醉，市口岩边数马勤。
辛未重九前四日以封册至自滁太仆徐翁夜深载酒赋诗·其一
作者：陈仁锡
朝代：明

论交十载上公车，携手邮庭月色华。颇牧久高青镇闼，夔龙先借课骝骅。间吟昔赋春梅赠，司鼓重将秋菊挝。商略龙兴建置意，救时应泛丈人槎。
辛未重九前四日以封册至自滁太仆徐翁夜深载酒赋诗·其二
作者：陈仁锡
朝代：明

梓里同朝事圣君，秋山暮色细论文。三生石上曾留句，双井楼头好宿云。孳牧万群来渥马，屯田千里覆黄馧。月明载酒重扶醉，市口岩边数马勤。
过归德董太守万司理即席夜泛
作者：陈仁锡
朝代：明

别有幽溪路自通，坐看秋镜挂墙东。乍移巨海澜生紫，忽坐仙舟灯已红。雨洗晴来天汉杪，月明人住水都中。四更照彻清讴发，绿竹乌纱影许同。
重阳前一日憩瓜州息浪庵侯风
作者：陈仁锡
朝代：明

瓜州台畔沸如雷，此地安禅我亦陪。龙像似盂悬印坐，金银浮玉引青来。人头忽向浪中出，帆影惊翻波底回。卓赐五州烦寄语，法轮高出海门来。西望五州呼冶净，高僧破衲共衾裯。三山宝刹朝阳供，一水甘泉吸浪收。客去客来逢九日，寻花寻酒触虚舟。老僧夜夜持龙咒，入定何妨云海游。
重阳前一日憩瓜州息浪庵侯风·其一
作者：陈仁锡
朝代：明

瓜州台畔沸如雷，此地安禅我亦陪。龙像似盂悬印坐，金银浮玉引青来。人头忽向浪中出，帆影惊翻波底回。卓赐五州烦寄语，法轮高出海门来。
重阳前一日憩瓜州息浪庵侯风·其二
作者：陈仁锡
朝代：明

西望五州呼冶净，高僧破衲共衾裯。三山宝刹朝阳供，一水甘泉吸浪收。客去客来逢九日，寻花寻酒触虚舟。老僧夜夜持龙咒，入定何妨云海游。
金山渡舟
作者：陈仁锡
朝代：明

三十年前太守约，金山一叶驾云招。三僧盛事吾堪纪，恰值重阳访佛寮。
雨中渡淮有感
作者：陈仁锡
朝代：明

澎湃神水争，萧条淮泗横。如何安若命，且莫问庄生。滁州不种马，千里稻田枯。空坐两太仆，劳劳付笑歌。海运昔防漕运阻，新河今废旧河功。石堤洛马三百里，泇口彭城齐汎舟。泗水山头坐御史，风风雨雨一孤蓬。断崖崎石嗟行路，破屋颓垣赋草虫。
雨中渡淮有感·其一
作者：陈仁锡
朝代：明

澎湃神水争，萧条淮泗横。如何安若命，且莫问庄生。
雨中渡淮有感·其三
作者：陈仁锡
朝代：明

海运昔防漕运阻，新河今废旧河功。石堤洛马三百里，泇口彭城齐汎舟。
雨中渡淮有感·其二
作者：陈仁锡
朝代：明

滁州不种马，千里稻田枯。空坐两太仆，劳劳付笑歌。
雨中渡淮有感·其四
作者：陈仁锡
朝代：明

泗水山头坐御史，风风雨雨一孤蓬。断崖崎石嗟行路，破屋颓垣赋草虫。
龙兴寺
作者：陈仁锡
朝代：明

昙花绣佛古招提，苍藓云封鸟雀栖。可惜风霜涂五色，剩残罗汉貌深黧。天台钟鼓隔凡呗，雁荡褰裳渡远溪。西望滁阳埋骨处，山河日月国恩齐。琅玡山势近龙蟠，更有龙兴号古禅。铁铸弥陀青著眼，梦移关像小容龛。佛容争说李唐古，刹寺犹将显德刊。罗汉画神并画骨，泥金深处皱容宽。剩有琅玡续后游，山僧指点翠云稠。近连丰乐浮青髻，遥拥关山戴冕旒。风雨龙吟杂树吼，月明人影共波流。重阳独立金山顶，此地吾将一梦留。登楼侧听吟哦近，疑载米家诗画过。寂寂武功剩铭碣，寥寥文事滞蹉跎。青山萝擘衣幽客，深树云来隐硕薖。六一山头深醉处，好将文字耀山河。
龙兴寺·其一
作者：陈仁锡
朝代：明

昙花绣佛古招提，苍藓云封鸟雀栖。可惜风霜涂五色，剩残罗汉貌深黧。天台钟鼓隔凡呗，雁荡褰裳渡远溪。西望滁阳埋骨处，山河日月国恩齐。
龙兴寺·其三
作者：陈仁锡
朝代：明

剩有琅玡续后游，山僧指点翠云稠。近连丰乐浮青髻，遥拥关山戴冕旒。风雨龙吟杂树吼，月明人影共波流。重阳独立金山顶，此地吾将一梦留。
龙兴寺·其二
作者：陈仁锡
朝代：明

琅玡山势近龙蟠，更有龙兴号古禅。铁铸弥陀青著眼，梦移关像小容龛。佛容争说李唐古，刹寺犹将显德刊。罗汉画神并画骨，泥金深处皱容宽。
龙兴寺·其四
作者：陈仁锡
朝代：明

登楼侧听吟哦近，疑载米家诗画过。寂寂武功剩铭碣，寥寥文事滞蹉跎。青山萝擘衣幽客，深树云来隐硕薖。六一山头深醉处，好将文字耀山河。
吊达奚司空次苏应机原韵
作者：陈仕俊
朝代：明

岂知流落送生涯，肠断归帆去转赊。晓望可堪迷旧国，夜台谁信是真家。精魂已化三生石，幽恨还成百结花。并与胥涛同积忿，海门朝夕自声嗟。海国东南自一涯，故乡何处梦中赊。祇应肠断无归路，却有游魂得到家。仙骨已看成槁木，世缘真信是空花。惟馀手植波罗树，叶叶风吹自怨嗟。真成芳草落天涯，谁念王孙信息赊。狐首自难忘故国，猿肠空断忆还家。游魂缥缈随风叶，冷泪斓斑散雨花。千载越裳重译使，摩挲谁不为兴嗟。
吊达奚司空次苏应机原韵·其一
作者：陈仕俊
朝代：明

岂知流落送生涯，肠断归帆去转赊。晓望可堪迷旧国，夜台谁信是真家。精魂已化三生石，幽恨还成百结花。并与胥涛同积忿，海门朝夕自声嗟。
吊达奚司空次苏应机原韵·其三
作者：陈仕俊
朝代：明

真成芳草落天涯，谁念王孙信息赊。狐首自难忘故国，猿肠空断忆还家。游魂缥缈随风叶，冷泪斓斑散雨花。千载越裳重译使，摩挲谁不为兴嗟。
吊达奚司空次苏应机原韵·其二
作者：陈仕俊
朝代：明

海国东南自一涯，故乡何处梦中赊。祇应肠断无归路，却有游魂得到家。仙骨已看成槁木，世缘真信是空花。惟馀手植波罗树，叶叶风吹自怨嗟。
花朝不见花
作者：陈仕龄
朝代：明

经冬雨到花朝节，趁节寻芳到小园。寒勒众芳犹寂寞，暖携尊酒略温存。梨妆懒慢容舒脸，棠睡低迟黯断魂。却喜开迟还落晚，笑看桃李共无言。
精忠庙
作者：陈以勤
朝代：明
体裁：七言律诗

宣和末运仗英雄，恢复燕云指顾中。可奈蜡书通夜月，讵令铁剑泣阴风。两宫梦断狼星赤，万里江分宋事终。遗恨岂随奸魄尽，年年和泪洒寒松。
重阳过顺德寄孙月崖
作者：陈仲录
朝代：明
体裁：七言律诗

九日孤城感慨深，高楼负我一登临。邢台况复千年胜，甲榜同盟十载心。丛菊莫教秋易老，灯花空伴夜长吟。中丘回首清风远，到处儿童有好音。
鸡笼山赋得台城怀古得台字
作者：陈仲溱
朝代：明

平湖一片浸崔嵬，城近黄昏鸟雀哀。春草自深沽酒市，天花空落讲经台。云埋故垒谁为主，水出青溪更不回。六代兴亡成旧梦，翠华驰道上苍苔。
荔支·其一
作者：陈仲臻
朝代：明
体裁：五言律诗

果中称异品，色味世间无。过夏香尤盛，经冬叶不枯。杨梅真作仆，龙眼合为奴。昔日宣和殿，移根植几株。
荔支·其二
作者：陈仲臻
朝代：明
体裁：五言律诗

累累蒸雨熟，颗颗向阳酣。锦壳朱惭色，清香蜜让甘。防偷摇夹竹，分摘贮钩篮。此地无名种，犹堪胜岭南。
凤冈荔锦
作者：陈价
朝代：明
体裁：七言律诗

千株荔子植前冈，五月欣看锦作行。翠幄几重添暮雨，绛霞一片绚朝阳。冰盘试荐惊心喜，雪颗初尝溅齿香。清世更无妃子笑，红尘一骑不须忙。
咏荔支色
作者：陈价夫
朝代：明
体裁：七言绝句

千红万紫转葳蕤，绛李朱樱敢并奇。绣岭宫中含笑日，承恩不独为冰肌。
宿海边山店
作者：陈价夫
朝代：明

草舍依荒驿，孤村背夕阳。海云秋漠漠，山霭夜苍苍。木客歌畬月，鲛人泣岸霜。谁能当此地，高枕不思乡。
将至珠崖过回风岭即事
作者：陈价夫
朝代：明

琼南漠漠海云西，瘴岭秋风客路迷。涧水松萝猿共饮，夕阳烟树鸟空啼。黎人射鹿归深洞，越女乘牛度晚溪。更欲摩崖书别恨，古苔封尽不堪题。
将至珠崖过回风岭即事·其一
作者：陈价夫
朝代：明
体裁：七言绝句

琼南漠漠海云西，瘴岭秋风客路迷。涧水松萝猿共饮，夕阳烟树鸟空啼。
将至珠崖过回风岭即事·其二
作者：陈价夫
朝代：明
体裁：七言绝句

黎人射鹿归深洞，越女乘牛度晚溪。更欲摩崖书别恨，古苔封尽不堪题。
法海寺
作者：陈价夫
朝代：明
体裁：七言律诗

木柝声残万杵哀，邻家白苧已先裁。浮云半掩无诸国，落日横斜金粟台。稿叶满阶风乍起，繁霜入户雁初来。小山芳草青如剪，岁晚应悲白发催。
燕
作者：陈价夫
朝代：明

暂逐东风别海涯，去年营垒是谁家。春光浪信江南好，到得江南又落花。
秋夜词
作者：陈价夫
朝代：明

残灯隐壁秋魂苦，榕叶翻风桂花雨。谁遣衰蛩上井栏，陈根一一悲相语。崩云漏雨宵中白，皱縠窗烟锁寒碧。铜龙咽尽东方高，浮尘穰穰城西陌。
荔支味
作者：陈价夫
朝代：明
体裁：七言绝句

剖却红香列蚌珠，荐来玉液与醍醐。解酲不用花间露，拟物何须塞上酥。
赋荔子浆
作者：陈价夫
朝代：明
体裁：七言律诗

红绡初卸吸精莹，几点甘泉齿颊生。漫向云英求玉液，疑从汉武咽金茎。温柔未信鸡头美，芳冽应兼马乳清。一自泸戎飞骑后，不须花露解馀酲。
送人之长沙
作者：陈价夫
朝代：明

片帆西挂岊江湄，三月杨花怨子规。君到贾生迁谪处，断肠应在过湘时。
镜听词
作者：陈价夫
朝代：明

忆昔与君生别离，镜似乐昌初破时。自嗟桂魄几圆缺，远人尚自愆还期。辘轳无绳瓶坠井，青灯荧荧照孤影。含愁抱镜入中厨，呢呢低声自陈请。漏短不知夜几更，四邻已静无人声。忧疑未决心转苦，起步明月沿阶行。倚阑脉脉望河汉，鹦鹉笼中巧相唤。忽言半月在回廊，始卜郎回在月半。深深再拜喜不眠，举头看月尚末圆。回身再问匣中镜，知汝何时飞上天。
高景倩斋头啖矿玉荔支赋得汉人名诗
作者：陈价夫
朝代：明
体裁：古风

垂杨修竹下，歌钟会群英。门杜众宾进，诪张飞兕觥。扶疏广庭树，颗颗垂黄琼。朱李固难并，况乃高堂生。在谷永殷繁，出郭太纵横。楚江乙萍实，何足扬雄名。
伯茂饯仲器归莱山和韵
作者：陈伯康
朝代：明

我居西山前，君居南山下。居止既比邻，欢笑复杯斝。虽无籍籍名，亦愧栖栖者。吾道多艰虞，造物随取舍。努力少壮时，青灯共良夜。
兰亭
作者：陈伯康
朝代：明

会稽内史多高情，山阴脩禊开兰亭。晴晖绚綵射藻井，茂林脩竹围春屏。山椒引泉碧云里，群贤结佩临清泚。羽觞随波白日迟，茧纸挥毫毕能事。滔滔逝水随东流，绝代衣冠成古丘。当时丝竹辍遗响，千年草绿空山秋。华胄蝉联天上客，南镇雄藩罗画戟。挥麈传杯坐赋诗，碧瓦朱栏换陈迹。今之视昔后视今，今人亦复多古心。人生富贵行乐矣，何用屑屑悲死生。
北邙行
作者：陈伯康
朝代：明

洛阳城北北邙山，死者葬送生者还。人生住世谁百年，旧鬼翻为新鬼怜。高坟累累卧羊虎，松下便房窜狐鼠。经年翁仲默有灵，夜半游魂哭相语。嗟尔游魂听我言，不须涕泪收尔神。洛阳车马日纷纶，北邙得葬能几人。黄金白璧买歌舞，身后无钱置抔土。王侯第宅多新主，那得丘山如子所。君不见三闾大夫葬鱼腹，葬尔北邙尔勿哭。
古战场
作者：陈伯康
朝代：明

此地曾经几战尘，离离荒草不生春。平沙日落黄云断，燐火如星出近人。
奉和伯弘宗兄韵
作者：陈伯康
朝代：明

喜共江山住，相邀不遣童。栖迟浮世事，寂寞古人风。步屦幽亭上，吟诗高阁中。浊醪时慰意，岂必学陶公。
寄淇县胡知县原长
作者：陈伯康
朝代：明

悠悠淇水沬之乡，无复诗人赋采唐。多士已谭周礼乐，郎官应选汉循良。花栽春雨文书静，竹送薰风枕簟凉。相望宜阳浑咫尺，夷门把别意何长。
寄遁斋陈景明兼柬东园陈景献
作者：陈伯康
朝代：明

君家古清友，携共阿咸游。远道隔千里，别怀长九秋。故交如梦觉，往事若云浮。最忆东园老，相思成白头。
寄郕县喻知县以贵
作者：陈伯康
朝代：明

寄语郕州长，何时过洛中。相看两舍许，不得一尊同。客思瞻秋月，乡书迟早鸿。覃怀临别处，每憾太匆匆。
明妃出塞图
作者：陈伯康
朝代：明

昭君生长昭君村，汉宫选入昭阳门。倾城自负颜色好，薄命不得承君恩。朔风吹动毡车发，万里远嫁单于国。香梦空迷紫塞云，蛾眉愁对穹庐月。关山阻隔归无缘，含情掩抑鸣哀弦。虎头将军骨已朽，独馀青冢留千年。
月夜江上闻箫
作者：陈伯康
朝代：明

西江短棹倚江干，卧听楼头玉琯残。歌断吴门人罢市，佩空秦馆客凭栏。鱼龙扰扰秋潮落，鸾凤双双夜月寒。听彻古今无限恨，高阳且付酒杯乾。
桃胶香鬟歌
作者：陈伯康
朝代：明

深闺美人春睡起，侧倚银台注秋水。鬅松两鬓雾半垂，欲下犀梳不能理。春云暖雨桃胶香，调兰抹麝试新妆。岂无膏沐污颜色，思此佳人日断肠。君不见望仙结绮螺千斛，隋家但写双蛾绿。白发宫人奈老何，转头依旧庭花曲。
次钟南十兄韵
作者：陈伯康
朝代：明

坐稳皋比身懒动，满庭春雨长苔衣。苦吟不信诗能瘦，战胜方知道解肥。春饤满盘堆苜蓿，砚池香水贮蔷薇。疏慵自乏当时望，不是孤高与俗违。
歌风台
作者：陈伯康
朝代：明

高台秋日草荒凉，故老犹能说汉皇。歌罢三侯悲击筑，身居万乘更思乡。长陵魂魄风云往，原庙丹青岁月长。往事徒劳增感慨，寒城几度立斜阳。
汴河堤
作者：陈伯康
朝代：明

汴河堤，堤何长，堤中水枯堤草黄。锦缆牙樯不复返，车轮马迹东西忙。忙处多人自辛苦，过眼繁华草头露。文梁犹是扬州门，扬州不见琼花树。汴河堤，长亭路，千古光阴自朝暮。
沚溪桥美林郎中德斋先生
作者：陈伯康
朝代：明

牛角山阳沚溪路，溪水冬寒不可渡。北风几见扬沙尘，日夜奔流海东注。美人昼锦归故乡，飞梁压水高行步。郑国公孙陋乘舆，蜀中司马看题柱。
游涌泉寺访僧不值
作者：陈伯康
朝代：明

万石冈头紫翠围，白云㳅水护柴扉。石炉火冷僧初定，野径苔荒客到稀。绕砌山泉浮潋滟，隔江云树入霏微。我来岂是参禅者，笑倚长松看鹤飞。
游神光寺登道山亭读曾南丰先生撰碑
作者：陈伯康
朝代：明

不见神光解吐虹，满亭苔藓旧游空。职方诸贡归王会，贤守遗碑见土风。城郭尚存人物异，江山如故古今同。欲将往事增惆怅，望断烟波没去鸿。
游西湖登宝束塔过湖山一览禅房
作者：陈伯康
朝代：明

层层金碧耸烟霞，俯瞰楼台十万家。落日僧馀化城饭，频年客唤赵州茶。春堤杨柳看泥絮，秋水芙蓉胜雨花。笑我凤凰台上客，也来趺坐听楞伽。
灵峰寺
作者：陈伯康
朝代：明

海上神山十二奇，高僧卓锡话当时。楼台近映黄姑水，香火犹存白马祠。山径岚开松桧老，石林风暖荔枝垂。野夫未解真如性，方外交惭惠远师。
登三水钓鳌台
作者：陈伯康
朝代：明

高哉钓鳌台，桀立几百尺。秋风一登临，浩荡望不极。吾闻苏老涧，乃是任公匹。投竿江海滨，长啸穹宇窄。古篆今莓苔，佳句馀金石。岁月惊逝波，山川付陈迹。牧童暮敲火，樵子晓吹笛。杖藜重夷犹，把酒缅畴昔。商歌正云林，天空露华白。
社日
作者：陈伯康
朝代：明

燕子来时二月天，家家祷社枫林前。香雾绕坛散灵雨，盂酒豚蹄候神语。父老殷勤拜社公，但愿今年年岁丰。岁丰不但衣食饱，官府租税亦了了。官之馀，但力田，秋报春祈得社钱。
秋千辞
作者：陈伯康
朝代：明

梨花庭院香飘满，架架秋千笑声软。红妆共斗青草妍，长绳欲系白日短。掌中飞燕旋风斜，楼外绿珠坠落花。素娥弄蟾奔窃药，秦女乘鸾初去家。半空着脚看亦好，平地失身更颠倒。人生行乐贪少年，昔时女伴今皆老。慵来听说摧眉峰，整顿衣裳为敛容。玉樽馀酒醉不得，月明高架粉墙空。
秋江送别图
作者：陈伯康
朝代：明

江河望在眼，关山渺难越。客子迟归期，孤棹已先发。天秋木叶丹，露夕芳草歇。美人劳我思，迢迢烟水阔。
立夏喜晴
作者：陈伯康
朝代：明

剩雨残春送五更，晴光入夏似相迎。绿槐门巷南薰细，又听新蝉第一声。
表侄罗师尚辟四川掾
作者：陈伯康
朝代：明

捷音指日定成都，坐见降王属传车。子去惊传三语掾，人来喜得万金书。马嘶古栈秋风晚，舟次瞿塘夜雪初。若到升仙驻吟辔，不教题柱愧相如。
读史二首
作者：陈伯康
朝代：明

周公躬吐哺，四海心归仁。三叔乃流言，岂非骨肉亲。仁人视天下，万物犹一身。不仁身奚有，况复思弟昆。棠棣兴孔怀，鸱鸮念恩勤。圣人之所为，口实徒乱真。赵高利少主，矫制诛扶苏。一念误国人，三说感李斯。望夷眩鹿马，赤族诚天诛。吾闻金日磾，出身本降俘。霍光受遗诏，共负成王图。大哉社稷臣，戒之用小夫。
读史二首·其一
作者：陈伯康
朝代：明

周公躬吐哺，四海心归仁。三叔乃流言，岂非骨肉亲。仁人视天下，万物犹一身。不仁身奚有，况复思弟昆。棠棣兴孔怀，鸱鸮念恩勤。圣人之所为，口实徒乱真。
读史二首·其二
作者：陈伯康
朝代：明

赵高利少主，矫制诛扶苏。一念误国人，三说感李斯。望夷眩鹿马，赤族诚天诛。吾闻金日磾，出身本降俘。霍光受遗诏，共负成王图。大哉社稷臣，戒之用小夫。
赠洛阳邓知县戫之京
作者：陈伯康
朝代：明

闻说洛阳令，三年政已成。循良今汉吏，风俗古周城。驿马云山迥，官船雪水清。朝回去紫阙，父老定相迎。
过嘉兴嘉禾驿
作者：陈伯康
朝代：明

秀州城下水平河，桑绕长堤麦覆坡。义士不闻传槜李，居人犹见食嘉禾。且须鹦鹉杯中物，莫逐鸳鸯湖上波。一笑吴歈挂帆去，满天风雪奈侬何。